# Priručnik za Ark

## Uvod

Ark je program pregledanje, raspakivanje, stvaranje i menjanje arhiva. Ume da rukuje raznim formatima arhiva, kao što su tar, gzip, bzip2, ZIP, RAR, 7zip, XZ, RPM, CAB i DEB (neki od njih su podržani samo ako su instalirani odgovarajući programi komandne linije).

Glavni prozor Arka.

Za uspešno korišćenje Arka, trebaju vam Radni okviri KDE‑a. Za rukovanje većinom vrsta arhiva — uključujući tar, RPM, DEB i CAB — koristi se biblioteka libarchive izdanja 3.1 ili novijeg. Za rukovanje ostalim formatima arhiva potrebni su odgovarajući programi komandne linije, kao što su `zipinfo`, `zip`, `unzip`, `rar`, `unrar`, `7z`, `lsar`, `unar` i `lrzip`.

## Korišćenje Arka

### Otvaranje arhiva

Arhivu u Arku otvarate pomoću Otvori... (Ctrl O) iz menija Arhiva. Arhivske fajlove možete otvarati i prevlačenjem i puštanjem iz Dolphina. Formati arhiva treba da su pridruženi Arku, tako da možete kliknuti desnim na fajl u Dolphinu i izabrati Otvori pomoću Arkom da ga otvorite, ili izabrati jednu od radnji raspakivanja.

Ako ste u meniju Podešavanje aktivirali panel sa podacima, videćete dopunske podatke o izabranim fasciklama i fajlovima u arhivi.

#### Postupci arhiviranja

Nad otvorenom arhivom mogu da se izvrše razni postupci preko menija Arhiva. Na primer, možete sačuvati arhivu pod drugim imenom pomoću Sačuvaj kao.... Svojstva arhive, poput tipa, veličine i MD5 disperzije, mogu se prikazati stavkom Svojstva.

#### Komentari u arhivi

Ark može da rukuje ugnežđenim komentarima u ZIP i RAR arhivama.

Komentari ugnežđeni u ZIP arhivama prikazuju se automatski.

Kod RAR arhiva, komentare možete uređivati radnjama Dodaj komentar i Uredi komentar (Alt C) u meniju Arhiva.

Uređivanje komentara.

Stavka menija za komentare aktivna je samo za RAR arhive.

Komentar uklanjate iz RAR arhive tako što obrišete tekst u prozoru komentara.

### Rad sa fajlovima

Pošto otvorite arhivu, možete vršiti razne radnje nad fajlovima unutar nje. Odabirom fajla i korišćenjem menija Fajl, možete izvršiti neki od narednih postupaka:

- Prikaži (Ctrl P) otvara fajl u Arkovom unutrašnjem prikazivaču. Ovo je brzi prikazivač, samo za čitanje, ali ne podržava sve tipove fajlova.

- Otvori otvara fajl u programu pridruženom tom tipu fajla.

- Otvori pomoću... daje vam da izaberete kojim programom otvoriti fajl.

- Obriši (Del) uklanja trenutno izabrane fajlove iz arhive. Imajte na umu da se ova radnja ne može opozvati.

- Raspakuj (Ctrl E) otvara podmeni sa prethodno posećenim fasciklama, odakle možete brzo izabrati neku u koju ćete raspakovati, ili pregledati za nekom drugom fasciklom. Pogledajte naredni odeljak za više detalja o raspakivanju.

#### Uređivanje fajlova

Ako uredite i sačuvate fajl koji ste otvorili pomoću Otvori ili Otvori pomoću..., Ark će vas pitati želite li da ažurirate fajl u arhivi. Ako odgovorite potvrdno, arhiva će biti dopunjena sačuvanim fajlom.

### Raspakivanje fajlova

Pošto se otvori u Arku, arhiva se može raspakovati. To možete učiniti izborom Raspakuj iz menija Fajl. Ovo otvara podmeni sa prethodno posećivanim fasciklama, tako da možete izabrati brzo raspakivanje u jednu od njih. Alternativno, izaberite stavku Raspakuj u... da biste otvorili dijalog za raspakivanje, gde možete zadati razne opcije u vezi sa raspakivanjem. Pogledajte u nastavku opise raspoloživih opcija u ovom dijalogu.

Za pristup istim opcijama raspakivanja takođe možete upotrebiti dugme Raspakuj na traci alatki.

Celu arhivu možete da raspakujete tako što izaberete Raspakuj sve iz menija Arhiva. Ova radnja bezuslovno raspakuje sve fajlove iz arhive.

Fajlove i fascikle je moguće raspakovati prostim prevlačenjem mišem u fasciklu u Dolphinu.

Napomena: raspakivanje fajlova iz arhive ne unosi izmene u njenom sadržaju.

#### Dijalog raspakivanja

Dijalog raspakivanja vam omogućava da izaberete gde će fajlovi biti raspakovani. Podrazumevana lokacija je fascikla u kojoj se nalazi sama arhiva. Dijalog takođe možete otvoriti pritiskom Ctrl E.

Arkov dijalog raspakivanja.

Možete zadati raspakivanje fajlova u novu potfasciklu. Podrazumevano ime potfascikle biće ime arhive bez nastavka iz imena fajla. Ako želite da se putanje očuvaju pri raspakivanju, uključite opciju Očuvaj putanje pri raspakivanju. Takođe možete izabrati da se po završetku raspakivanja otvori ciljna fascikla u Dolphinu, i da se Ark zatvori.

Ako je na spisku arhive istaknut jedan ili više fajlova, takođe možete da izaberete šta treba raspakovati:

- Samo izabrani fajlovi raspakuje samo izabrane fajlove.

- Svi fajlovi raspakuje celokupan sadržaj arhive.

### Stvaranje arhiva i dodavanje fajlova

Novu arhivu u Arku stvarate izborom Novo (Ctrl N) iz menija Arhiva.

Zatim možete upisati ime arhive, s odgovarajućim nastavkom (`tar.gz`, `zip`, `7z`, itd.), ili izabrati jedan od podržanih formata sa spiska Filter: i popuniti kućicu Automatski izaberi nastavak imena fajla.

Za dodavanje fajlova ili fascikli u novu arhivu, idite na Dodaj fajl... ili Dodaj fasciklu... u meniju Arhiva.

Drugi način za dodavanje fajlova u arhivu jeste prevlačenjem jednog ili više fajlova, npr. iz Dolphina, u glavni prozor Arka, što će ih dodati u tekuću arhivu. Imajte na umu da će ovako dodati fajlovi uvek biti smešteni u korenu fasciklu arhive.

#### Zaštita lozinkom

Kad pravite ZIP, RAR, JAR ili 7zip arhivu, možete je zaštititi lozinkom.

Stvaranje arhive zaštićene lozinkom.

Izaberite da li tražiti lozinku i za prikazivanje spiska fajlova. Ovo se naziva šifrovanjem zaglavlja, i moguće je samo u formatima RAR i 7zip. Podrazumevano je uključeno (ako je dostupno), da bi se novim korisnicima pružila najveća zaštita.

## Upotreba Ark u menadžeru fajlova

Klik desnim dugmetom miša na arhivu u menadžeru fajlova, poput Dolphina, daje kontekstni meni sa stavkom Otvori pomoću Arkom. Meni sadrži još i sledeće stavke za raspakivanje arhive Arkom:

- Raspakuj arhivu ovde, pogodi potfasciklu stvara potfasciklu u fascikli u kojoj je arhiva, i u nju raspakuje fascikle i fajlove iz arhive.

- Raspakuj arhivu u... otvara dijalog raspakivanja, gde možete izabrati odredišnu fasciklu i razne opcije raspakivanja.

- Raspakuj arhivu ovde raspakuje sadržaj arhive u istu fasciklu.

Pri aktivnom izboru, Dolphinov kontekstni meni nad izabranim fajlovima i fasciklama daje sledeće radnje u podmeniju Kompresuj:

- Ovde (kao *.tar.gz) i Ovde (kao *.zip) stvaraju arhive ovih tipova u tekućoj fascikli.

- Kompresuj u... otvara dijalog u kojem možete izabrati fasciklu, ime i tip arhive.

## Napredni paketni režim

Ark poseduje napredni paketni režim za rukovanje arhivama bez pokretanja grafičkog sučelja. U ovom režimu možete raspakivati i stvarati arhive, i dodavati fajlove u njih.

Paketni režim dokumentuje uputna stranica Arka.

## Zasluge i licenca

Ark: © 1997–2016, razvojni tim Arka.

## Autori:

- Elvis Angelačo elvis.angelaccio@kdemail.net

- Ragnar Tomsen rthomsen6@gmail.com

- Rafael Kuba da Kosta rakuco@FreeBSD.org

- Harald Vol haraldhv@stud.ntnu.no

- Helio Ćisini de Kastro helio@conectiva.com.br

- Georg Robers Georg.Robbers@urz.uni-hd.de

- Enrike Pinto henrique.pinto@kdemail.net

- Roberto Selbah Tejkseira maragato@kde.org

- Robert Palmbos palm9744@kettering.edu

- Fransoa Ksavje Duranso duranceau@kde.org

- kompanija Corel (autorka: Emili Ezust) emilye@corel.com

- kompanija Corel (autor: Majkl Džaret) michaelj@corel.com

Dokumentacija: © 2000, Mat Džonston &Matt.Johnston.mail;.

Dokumentaciju za KDE 3.3 ažurirao Enrike Pinto &Henrique.Pinto.mail;.

Dokumentaciju za Programe KDE‑a 16.04 ažurirao Ragnar Tomsen &Ragnar.Thomsen.mail;.

Preveo Dragan Pantelić falcon-10@gmx.de.

&underFDL; &underGPL;
&documentation.index;