# Priručnik za K‑osvajač

## Pregled

K‑osvajač je napredan menadžer fajlova u Softverskoj kompilaciji KDE‑a, s funkcijama upravljanja fajlovima počev od prostog isecanja/kopiranja i nalepljivanja, do pregledanja lokalnih i udaljenih mrežnih fajlova. Sadržaj fascikle može biti predstavljen raznovrsnim tekstualnim i ikoničkim režimima prikaza, uključujući i sličice-preglede sadržaja fajla. Svojstva fajlova i fascikli lako se mogu ispitivati i menjati, a programi pokretati levim klikom miša.

U SK‑u KDE‑a 4 podrazumevani menadžer fajlova je Dolphin. Podrazumevanu komponentu za pregledanje fascikli možete izmeniti kroz Podrazumevani programi u Sistemskim postavkama (npr. izabrati K‑osvajač).

K‑osvajač je veb pregledač saglasan sa HTML‑om 4.01, sa ugrađenom podrškom za JavaScript (Ecma-262), CSS (kaskadne opise stilova) i dvosmerna pisma (poput arapskog i hebrejskog). Podržava bezbedno izvršavanje javanskih apleta, Netscapeove priključke za gledanje Flasha, RealAudija i RealVidea, i SSL za bezbednu komunikaciju. U napredne mogućnosti spadaju i automatsko dopunjavanje URL‑ova i formulara, uvoz obeleživača iz drugih pregledača i pregledanje sa jezičcima.

K‑osvajač je takođe izvrstan sveobuhvatan FTP klijent.

K‑osvajač je univerzalni program za prikazivanje, sposoban da prikazuje slike i dokumente bez potrebe za pokretanjem drugih programa. Ovo omogućava ugnežđivanje komponenata (K‑delova) iz drugih programa — GwenViewa za prikaz slika, Okulara za prikaz PDF, PostScript i drugih dokumenata.

K‑osvajač je potpuno prilagodljiv program koji svako može podesiti prema svojim potrebama, od menjanja opšteg stila i veličina teksta i ikonica, do izbora stavki koje se pojavljuju u traci menija, menjanja broja i položaja traka alatki, pa čak i definisanja novih kombinacija tastera za prečice. Različiti postavni profili mogu se sačuvati za lako prizivanje kada su potrebni.

## Osnove K‑osvajača

Kao i svi KDE programi, K‑osvajač je izuzetno prilagodljiv. Ovaj dokument opisuje kako se K‑osvajač ponaša pod normalnim, podrazumevanim postavkama.

Miš sa tri dugmeta može biti koristan kako u K‑osvajaču, tako u bilo kom drugom KDE programu. Ako imate miš sa samo dva dugmeta, trebalo bi da možete da podesite sistem tako da istovremeni pritisak oba dugmeta simulira treće dugme.

O korišćenju miša možete pročitati više u odeljku o funkciji dugmadi miša.

Ako ste navikli da dvoklik izvodi radnje, onda imajte na umu da K‑osvajač podrazumevano reaguje na jedan klik, kao što je i običaj u KDE‑u.

### Pokretanje K‑osvajača

Budući kombinovani menadžer fajlova i pregledač, K‑osvajač će u radu automatski prebacivati između ova dva režima, ali je zgodno i moći odabrati režim pri pokretanju K‑osvajača.

- Iz menija pokretača programa izaberite Internet K‑osvajač, (veb pregledač) da ga pokrenete kao pregledač.

- Alt F2 otvoriće K‑izvođač; tu unesite putanju fascikle i pritisnite Enter da pokrenete K‑osvajač u režimu menadžera fajlova, ili prosto unesite neki URL (npr. `http://www.konqueror.org`) da ga pokrenete kao pregledač.

Kliknite na crnu strelicu desno od ikonice domaće stranice da se prebacite na svoju domaću fasciklu u režimu menadžera fajlova, i obratno.

Ako je K‑osvajač podrazumevani menadžer fajlova, takođe se automatski pokreće kad kliknete levim na ikonicu površi koja predstavlja fasciklu, kao što je hard‑disk ili ikonica Smeće.

### Delovi K‑osvajača

Kratak pogled na glavne delove K‑osvajačevog prozora:

Snimak ekrana K‑osvajača

Naslovna traka je traka preko vrha K‑osvajačevog prozora i funkcioniše isto kao i u drugim KDE programima. Kliknite desnim na središnji deo da dozovete meni naslovne trake.

Traka menija je traka koja sadrži imena padajućih menija. Kliknite levim na ime menija da ga, alternativno, prikažete ili sakrijete, ili upotrebite Alt podvučeno slovo kao prečicu, na primer Alt U za meni Uređivanje. Razni meniji opisani su u sekciji ovog dokumenta o traci menija.

Traka alatki sadrži ikonice za često korišćene radnje. Levi klik na ikonicu će je aktivirati. Kad lebdite pokazivačem iznad ikonice pojaviće se kratak opis onoga što ta ikonica radi.

Neke ikonice, na primer „gore“ i „nazad“ na prethodnom snimku ekrana, imaju malu crnu strelicu na desnoj strani. Ako kliknete levim dugmetom na ovu strelicu, pojaviće se mali padajući meni.

Desni klik na traku alatki dozvaće meni Postavke trake alatki, koji možete koristiti za promenu njenog izgleda i položaja.

Traka lokacije prikazuje putanju ka fascikli, URL‑u ili fajlu. Ovde možete upisati putanju ili URL, pa pritisnuti Enter ili kliknuti levim na ikonicu Kretanje skroz desno na traci lokacije, da odete na upisani URL. Crna ikonica na desnom kraju trake briše polje unosa.

Traka obeleživača je oblast ispod trake lokacije na prethodnom snimku ekrana. Ovde možete dodavati često korišćene obeleživače. Pogledajte sekciju o organizovanju obeleživača.

Prozor je glavna oblast K‑osvajača, koja prikazuje sadržaje fascikli, veb stranica, dokumenata ili slika. Korišćenjem menija Prozor možete podeliti glavni K‑osvajačev prozor na jedan ili više odvojenih prikaza (korisno za radnje prevlačenja), ili uspostaviti dva ili više prikaza sa jezičcima.

Traka stanja proteže se preko dna K‑osvajačevog prozora i prikazuje opšte informacije o onome iznad čega lebdi pokazivač miša. Ako ste podelili glavni prozor na više prikaza, svaki od njih će imati traku stanja, sa malim zelenim svetlom na levom kraju da pokaže koji je prikaz aktivan. Desni klik na traku stanja doziva njen kontekstni meni.

Ne brinite ako K‑osvajač ne izgleda tačno kao na ovom snimku ekrana, jer je izuzetno podesiv. Osobito:

- Možete koristiti meni Podešavanje da prikažete ili sakrijete traku menija, glavnu traku, traku lokacije i traku obeleživača, ili čak da dodate dopunsku traku.

- Ako su trake alatki otključane, takođe ih možete prevući na drugo mesto tako što kliknete levim na ručku na levom kraju trake i pomerate miš dok je levo dugme i dalje pritisnuto.

- Snimak ekrana ne prikazuje opcionu bočnu traku.

Za više informacija o načinu izmene K‑osvajačevog izgleda, pogledajte sekciju o podešavanju K‑osvajača.

### Oblačići i „Šta je ovo“

Mnogo o načinu rada K‑osvajača možete saznati i bez čitanja celog ovog dokumenta, ako se oslonite na oblačiće i šta‑je‑ovo.

Lebdenjem pokazivačem miša iznad dugmeta trake alatki ili bočne trake dobićete kraći opis onoga što to dugme radi.

Šta‑je‑ovo se poziva preko trake menija, stavkom Pomoć Šta je ovo? ili prečicom Shift F1. Pokazivač će promeniti oblik u znak pitanja uzduž strelice.

Ako je taj znak pitanja vidljiv, levi klik zapravo neće uraditi ništa dok ne kliknete na vidžet (ili njegov tekst) za koji je definisano šta‑je‑ovo. Ako ga ima, dobićete relativno opširno objašnjenje čemu je vidžet namenjen. Većina dijaloga koje izdaje K‑osvajač podržava podržava šta‑je‑ovo.

### Radnje levim i srednjim dugmetom miša

Ako kliknete levim na neku stavku u K‑osvajačevom prozoru, ona će biti „aktivirana“. To znači:

- Kliknite levim na ikonicu u traci alatki da izvršite radnju predstavljenu tom ikonicom.

- Kliknite levim na stavku u traci menija da razvijete taj meni.

- Kliknite levim na stavku menija da to uradite.

- Kliknite levim na ikonicu u traci obeleživača da otvorite dotični URL.

- Kliknite levim na vezu na veb stranici da bi je ispratili K‑osvajačem.

- Kliknite levim na ikonicu ili ime fascikle, i K‑osvajač će ući u tu fasciklu (tj. prikazati njen sadržaj).

- Po levom kliku na ime fajla ili ikonicu, K‑osvajač će uraditi ono što misli da je prigodno, na osnovu tipa fajla. Obično to znači otvaranje HTML stranica, pregledanje teksta, slika, Okularovih dokumenata, koji će svi biti prikazani unutar K‑osvajačevog prozora („pregledanje“ znači da možete da vidite fajl, ali ne i da ga menjate).

  K‑osvajač razlučuje tip fajla poklapajući nastavak imena fajla sa spiskom poznatih tipova. Ako ovo omaši, pokušava da pogodi tip prema sadržaju fajla. Spisak poznatih tipova i pridruženih radnji možete menjati na stranici Pridruženja fajlovima u dijalogu Podešavanje Podesi K‑osvajač....

Klik srednjim dugmetom miša na ime fajla ili fascikle, ili ikonicu, u suštini čini isto što i levi klik, samo što obično otvara novi prozor K‑osvajača, osim ako nije popunjena kućica Otvori vezu u novom jezičku umesto u novom prozoru na stranici Opšte, u dijalogu Podešavanje Podesi K‑osvajač.... K‑osvajač ume da otvara veze na stranicama i obeleživače, kao i stavke Domaće, Gore, Nazad i Napred u novom jezičku ili prozoru.

Držanjem pritisnutog tastera Shift pri kliku srednjim dugmetom miša, otvorićete vezu u pozadini.

### Meniji na desno dugme miša

Klik desnim dugmetom na skoro bilo koji deo K‑osvajačevog prozora dozvaće odgovarajući kontekstni meni.

Ako je u K‑osvajačevim postavkama uključena opcija Desnim klikom unazad kroz istorijat, prost desni klik radi isto što i dugme Nazad. U ovom slučaju kontekstnom meniju možete pristupiti pomeranjem miša dok držite pritisnuto desno dugme.

Na naslovnoj traci

- Desni klik bilo gde na slobodnu oblast na naslovnoj traci doziva meni naslovne trake, dopuštajući vam kako da upravljate položajem K‑osvajačevog prozora, tako i dekoracijama primenjenim na sve prozore KDE programâ.

Na glavnoj traci alatki

- Desni klik bilo gde na slobodnu oblast na glavnoj traci izdaće njen meni. Možete ga koristiti da postavite traku na vrh, dno, levo ili desno u prozoru K‑osvajača. Takođe možete odrediti veličinu dugmadi na traci, i da li da budu prikazana kao ikonice, tekst, ili oboje.

Na traci lokacije

- Kliknite desnim u polje za unos URL‑ova da izvedete radnje isecanja, kopiranja, nalepljivanja ili čišćenja, ili da izmenite mogućnosti automatske dopune teksta.

Unutar prikaza

- Ako kliknete desnim bilo gde na slobodnu oblast unutar prikaza, dobićete meni koji, između ostalih opcija, sadrži navigacione naredbe Gore, Nazad, Napred i Učitaj ponovo.

Na fajlu ili fascikli

- Ovo je sasvim zgodna mogućnost. Desni klik na ime ili ikonicu bilo kojeg fajla ili fascikle ne samo da „izabira“ tu stavku, nego doziva i meni koji pruža radnje isecanja, premeštanja, kopiranja ili uklanjanja (na razne načine), otvaranje ili pregledanje u programu po izboru, preimenovanje stavke, te uređivanje tipa fajla ili svojstava.

Na traci stanja

- Kliknite desnim na traku stanja na dnu prozora ili prikaza da dodate ili uklonite taj prikaz iz K‑osvajačevog prozora.

### Pregledanje pomoći, uputnih i info stranica

KDE stranice pomoći i Unix uputne i info stranice možete pogledati direktno u K‑osvajaču, bez potrebe za pokretanjem K‑centra-pomoći.

Da pogledate neku KDE stranicu pomoći, unesite `help:/`naredba_programa`` (na primer, `help:/kmail` poziva dokumentaciju K‑pošte) u traku lokacije K‑osvajača.

K‑osvajač olakšava i čitanje Unix uputnih stranice. Na primer, upišete `man:/touch` ili `#touch` u traku lokacije da biste pogledali stranicu za naredbu `touch`.

Za pregledanje Unix info stranica, unošenje `info:/dir` odvodi vas na fasciklu na vrhu info sadržaja. Do željene stranice odatle dolazite prosto kliktanjem na veze. Za direktan odlazak na željenu stranicu, možete upisati `info:/`naredba``.

Nažalost, KDE stranice pomoći skladištene su tako da se ne mogu gledati u drugim pregledačima. Ako to zaista želite, jedino što možete je da pređete na vezu i posetite http://docs.kde.org.

## K‑osvajač kao menadžer fajlova

### Fascikle i putanje

Pod Unixom i Linuxom, sve fascikle su uređene u prostu hijerarhiju. Počinjući od fascikle na vrhu (znane i kao korena fascikla), struktura se spušta i grana u potfascikle i fajlove. To znači da iz bilo koje fascikle možete dospeti u bilo koju drugu tako što idete „nagore“ dok ne dostignete zajedničku tačku, zatim „nadole“ kroz odgovarajuće potfascikle, dok ne stignete do ciljne.

Položaj bilo kojeg fajla ili fascikle u strukturi (znanoj i kao stablo fascikli) može se opisati „putanjom“, uređenim spiskom fascikli kroz koje se treba spustiti do ciljne fascikle ili fajla. Na primer, `/home/pera` je potfascikla `pera` u potfascikli `home` u fascikli najvišeg nivoa, a `/home/pera/razno.txt` je fajl `razno.txt` u toj potfascikli. Vodeće `/` u ovim putanjama predstavlja fasciklu na vrhu.

Svaka fascikla dostupna na sistemu — uključujući one na drugim particijama hard‑diska, USB uređaju ili CD‑ROM‑u — pojaviće se u stablu ispod /. Njihove tačne putanje zavisiće od podešenosti sistema (pogledajte i sekciju uklonjivim uređajima).

Svaki korisnik na Unix sistemu ima svoju „domaću“ fasciklu, za držanje ličnih fajlova i postavki. Na primer, `/home/pera` i `/home/vanja`. Simbol `~` često se koristi da predstavi korisnikovu domaću fasciklu, tako da `~/pismo.txt` upućuje na fajl `pismo.txt` vašoj domaćoj fascikli.

Umesto ‘fascikla’ često se koristi i izraz ‘direktorijum’.

### Režimi prikaza

U režimu menadžera fajlova, K‑osvajač nabraja fajlove i potfascikle sadržane unutar date fascikle, i pruža vam neke podatke o njima. Putanja tekuće fascikle prikazana je u traci lokacije. Način na koji K‑osvajač prikazuje fajlove i fascikle uglavnom zavisi od režima prikaza, koji možete odabrati iz podmenija Prikaz Način prikaza. Dostupni režimi prikaza predstavljeni su u narednom.

Za režim menadžera fajlova K‑osvajač koristi ugnežđenu komponentu Dolphina.

- U prikazu ikonica, koji je podrazumevan, fajlovi su predstavljeni ikonicom koja ukazuje na tip fajla, a potfascikle ikonicom fascikle. Njihova imena, kao i stavke uključene pod Prikaz Dopunski podaci, date su ispod ikonice.

- Sažeti prikaz predstavlja sadržaj fascikle kao ikonice sa imenom sa strane, i stavkama uključenim pod Prikaz Dopunski podaci ispod imena. Stavke su grupisane u kolone nalik na sažeti prikaz u KDE fajl dijalogu.

- U prikazu detalja sadržaj fascikle daje se kao spisak stavki, gde je za svaku navedeno ime, veličina i datum poslednje izmene. Još neke kolone mogu se uključiti desnim klikom na zaglavlje kolona.

  U kontekstnom meniju reda zaglavlja možete izabrati između posebne i automatske širine kolona. Automatska širina znači da će svaka kolona biti široka koliko najduža stavka u njoj, osim kolona ime kod koje se nastavak zamenjuje sa „...“.

  Redosled kolona može da se izmeni prevlačenjem zaglavlja kolona. Izuzetak je zaglavlje ime, koje je uvek prva kolona u prikazu.

  Prikaz sa detaljima stavlja tekuću fasciklu u stabloliki režim (ako je uključeno Proširive fascikle). Svaka potfascikla se može „raširiti“ ili „sažeti“ klikom na ikonicu > ili v kraj nje.

Grupisani prikaz Grupisani prikaz

Svi režimi prikaza podržavaju grupisanje po tipu ređanja izabranom pod Prikaz Poređaj po.

#### Oblačić fajla

Ako popunite kućicu Oblačići na stranici Upravljanje fajlovima Opšte K‑osvajačevog dijaloga za podešavanje, dobijaćete mali, iskačući informacioni prozor dok lebdite pokazivačem miša iznad imena ili ikonice fajla ili fascikle.

#### Pregledi fajlova

Pod jezičkom Pregledi na stranici postavki Upravljanje fajlovima Opšte možete uključiti preglede za određene tipove fajlova.

Ovo generalno znači da će ikonica fajla biti zamenjena malom slikom koja prikazuje njegov sadržaj.

Pošto K‑osvajač za stvaranje pregleda mora da pročita mnogo drugih podataka pored samog imena fajla, pregledi možda nisu pogodni kad se prikazuju fajlovi sa udaljenog sistema. Ako čitanje dopunskih podataka sa udaljenih sistema oduzima previše vremena, pri dnu jezička Pregledi možete zadati veličinu fajla iznad koje će pregled biti isključen.

#### Podaci u prikazu

U svim režimima prikaza, K‑osvajač prikazuje bar ikonicu i ime za svaku stavku. Preko Dopunski podaci iz menija Prikaz, ili preko kontekstnog menija zaglavlja u detaljnom režimu, možete izabrati još podataka koje želite da vidite uz stavke:

veličina, datum, tip, ocena, oznake i komentar.

Po tipu fajla, mogu se dodatno zadati sledeći kriterijumi ređanja:

- dokument: broj reči i redova.
- slika: veličina i orijentacija.
- audio: izvođač, album, trajanje i numera.

Podmeni Drugo omogućava izbor jednog od: putanja, odredište veze, kopirano iz, dozvole, vlasnik i korisnička grupa.

### Svojstva prikaza fascikle

Naredne postavke određuju kako se sadržaj fascikle prikazuje u K‑osvajaču, i podrazumevano se skladište zasebno za svaku fasciklu:

- Režim prikaza (ikonice, sažeto, detalji).

- Ređanje stavki, određeno redosledom (rastuće, opadajuće) i atributom (ime, veličina...) po kojem se ređa.

- Međusobno ređanje fajlova i fascikli — da li se fascikle ređaju ispred fajlova?

- Pregledi — da li se prikazuju umesto ikonica (na osnovu postavki pod jezičkom Pregledi u K‑osvajačevom opštim postavkama)?

- Da li su stavke grupisane u prikazima?

- Da li se vide skriveni fajlovi?

- Koji se dodatni podaci (pored imena) navode u prikazu sa ikonicama i sa detaljima?

Svojstva prikaza se mogu podesiti kroz meni Prikaz, a neka (poput režima prikaza) i preko dugmadi na traci alatki.

#### Dijalog svojstava prikaza

Snimak ekrana sa dijalogom svojstava prikaza. Dijalog svojstava prikaza.

Dijalog svojstava prikaza.

Dijalog Svojstva prikaza može poslužiti za brzo menjanje nekoliko svojstava odjednom. Izmene mogu važiti za tekuću fasciklu, za tekuću fasciklu i sve potfascikle, ili čak za sve fascikle, u zavisnosti od izbora načinjenih u odeljku Primeni svojstva prikaza na.

Ako je uključeno Ova svojstva prikaza su podrazumevana, izabrana svojstva prikaza biće korišćena za sve fascikle koje još uvek nemaju sopstvena prilagođena svojstva.

### Navigacija

Da biste K‑osvajačem došli do nekog fajla, prvo treba da se prošetate kroz stablo fascikli do fascikle koja ga sadrži.

Za kretanje između fascikli, prosto idite nagore i nadole, uz i niz stablo:

- Da siđete u potfasciklu, kliknite levim na njeno ime ili ikonicu. Ili, ako ste je već „izabrali“ (v. ispod), samo pritisnite Enter.

- Za kretanje uz stablo fascikli, možete kliknuti na dugme Gore na traci alatki, pritisnuti Alt strelicu nagore, ili upotrebiti stavku menija Kretanje Gore.

Da „izaberete“ fajl ili fasciklu u prikazanoj fascikli, a da je pritom ne otvorite, koristite tastere strelica gore i dole za kretanje kroz stavke. Izabrana stavka biće istaknuta, a neki podaci o njoj prikazani u traci stanja.

Postavljanje režima prikaza na prikaz detalja može vam pomoći da uočite fascikle u stablu ispod trenutne; u ovom režimu svaka fascikla prikazana je kvadratićem sleva. Ako kvadratić sadrži znak <, levi klik na kvadratić (ne na ime ili ikonicu fascikle) prikazaće podstablo fajlova i potfascikli sadržanih u toj fascikli. Kvadratić će se zatim promeniti u znak v. Kliknite levim na njega da sažmete podstablo. Pošto ste našli traženu fasciklu, kliknite levim na njeno ime ili ikonicu da je otvorite.

Bočna traka takođe vam može pomoći u kretanju kroz fajl sistem.

Možete neposredno otići na bilo koju fasciklu tako što unesete njenu putanju u traku lokacije, preko Fajl Otvori lokaciju ili Alt O. Pri unosu može biti korisna K‑osvajačeva mogućnost dopune teksta. Ne zaboravite da je pod Linuxom/Unixom od značaja veličina slova u imenima fajlova i fascikli.

Pošto ste otišli na novu fasciklu, na prethodnu se možete vratiti dugmetom Nazad na traci alatki, stavkom menija Kretanje Nazad, ili prečicom Alt strelica levo. Kad se jednom vratite unazad, možete opet napred dugmetom Napred na traci alatki, stavkom menija Kretanje Napred, ili prečicom Alt strelica desno.

Alternativno, možete otići u roditeljsku fasciklu klikom na Gore na traci alatki, stavkom menija Kretanje Gore, ili prečicom Alt strelica gore.

Klikom na kvačku desno od dugmeta za nagore, nazad ili napred na traci alatki, ili izborom ovih stavki iz menija Kretanje, dobija se podmeni nedavno posećenih lokacija.

#### Nalaženje fajlova i fascikli

Ako se ne sećate gde se na sistemu nalazi neki fajl ili fascikla, upotrebite prečicu Ctrl F ili opciju Alatke Nađi fajl... iz trake menija. Ovo će pokrenuti program za traženje fajlova K‑nalazač. Pogledajte priručnik K‑nalazača za pomoć u korišćenju.

Ako ime fajla ili fascikle počinje tačkom, onda je to „skriveni“ fajl ili fascikla, i K‑osvajač ih normalno neće prikazivati. Da biste videli i skrivene fajlove ili fascikle, upotrebite stavku menija Prikaz Skriveni fajlovi.

Drugi razlog što K‑osvajač možda ne prikazuje fajl ili fasciklu koju tražite, jeste što vam je priključak filtera prikaza podešen da prikazuje samo izvesne tipove fajlova.

#### Uklonjivi uređaji

Svaki uklonjivi uređaj (USB štapić, flopi i CD‑ROM jedinica, druge particije hard‑diska na sistemu) obično će se pojaviti pod jednom od fascikla `/`, `/media`, `/mnt`, `/auto`, otprilike sa ovakvom putanjom: `/mnt/floppy` ili `/cdrom`. Detalji će zavisiti od podešenosti sistema.

Pod Unixom, uklonjivi uređaj se mora „montirati“ (naredba `mount`) pošto ga ubacite u jedinicu, isto kao i druga particija hard‑diska kad želite da joj pristupite. Takođe, uklonjivi uređaj morate „demontirati“ pre nego što ga fizički uklonite, kako bi sistem registrovao da više nije dostupan.

Kako ćete ovo uraditi zavisi od postave sistema:

- Preko izveštavača o uređajima.

  U KDE sesiji, kada ubacite uklonjivi uređaj iskočiće će prozor izveštavača o uređajima. U njemu možete izabrati odgovarajući program za dati medijum, ili samo montirati uređaj.

- Ako za raspored površi koristite prikaz fascikle, na površi mogu stajati ikonice uklonjivih uređaja. Kliknite levim na takvu ikonicu da montirate medijum. Time ćete takođe dozvati prozor K‑osvajača sa prikazom sadržaja tog medijuma. Da medijum demontirate, kliknite desnim na ikonicu i odaberite stavku Demontiraj. Ako želite sami da pripremite jednu ovakvu ikonicu, posetite sekciju „Napravi“ ovog priručnika.

- Montirati možete i na tradicionalan način, unošenjem u terminalskom prozoru:

  ``mount /mnt/floppy``

  da montirate, na primer, flopi jedinicu, i

  ``umount /mnt/floppy``

  da je demontirate (pazite: `umount`, ne `unmount`).

  Pre nego da otvarate terminal da biste izvršili `mount` ili `umount`, možda će vam zgodnije doći K‑osvajačeva mogućnost izvršavanja naredbi školjke, Alatke Izvršavanje naredbe školjke (Ctrl E).

### Brisanje fajlova i fascikli

K‑osvajač pruža dva načina da se otarasite neželjenog fajla ili fascikle:

- Možete stavku premestiti u fasciklu `Trash` (smeće), što je sigurniji metod, pošto je možete povratiti ako shvatite da ste napravili grešku.

- Možete stavku prosto obrisati, što uklanja unos iz fascikle i vraća sistemu prostor na disku njome zauzet kao slobodan, isto kao naredba `rm`.

  Ako želite da koristite ovu mogućnost popunite kućicu Brisanje u menijima zaobilazi smeće na stranici postavki Upravljanje fajlovima.

Najjednostavniji način da uklonite fajl ili fasciklu jeste da stavite pokazivač miša iznad imena ili ikonice i kliknete desnim, čime ćete dozvati meni sa stavkama Premesti u smeće i Obriši.

Ili, ako ste „izabrali“ unos, meni Uređivanje pruža vam iste te stavke (Premesti u smeće i Obriši).

Taster Delete premešta odabrane stavke u smeće.

Shift Delete neposredno i neopozivo briše izabrane stavke.

Ako nemate potrebne dozvole, fajl ili fasciklu nećete moći da premestite ili obrišete.

### Premeštanje i kopiranje

Za kopiranje fajla ili potfascikle između fascikli, možete:

- Postaviti pokazivač miša iznad imena ili ikonice i kliknuti desnim, što će dozvati meni sa stavkom Kopiraj. Izaberite je.

  Drugačije, kada je stavka „izabrana“, možete kliknuti na dugme Kopiraj na traci alatki, izabrati Uređivanje Kopiraj iz trake menija, ili pritisnuti kombinaciju tastera Ctrl C. Takođe možete izabrati više fajlova i fascikli i sve ih odjednom kopirati ili premestiti.

- Otidite na fasciklu u koju hoćete da kopirate stavku, zatim je nalepite dugmetom Nalepi na traci alatki, stavkom menija Uređivanje Nalepi, prečicom Ctrl V, ili pomeranjem pokazivača miša na prazan prostor u prozoru i pritiskom desnog dugmeta miša, kada ćete dobiti meni sa stavkom Nalepi.

Premeštanje fajla ili potfascikle između fascikli može se obaviti na isti način kao kopiranje, osim što birate Iseci ili Ctrl X umesto Kopiraj. Stavka koju ste isekli biće uklonjena iz prvobitne fascikle čim izvršite Nalepi u novoj.

Da kopirate i premeštate izabrane stavke među fasciklama takođe možete biranjem Kopiraj u ili Premesti u iz kontekstnog menija na desni klik na ime fajla ili fascikle u prozoru menadžera fajlova.

Ovu mogućnost aktivirate izborom Naredbe kopiranja i premeštanja na stranici postavki Upravljanje fajlovima Servisi.

Možda nećete moći da kopirate ili premestite fajl ili fasciklu ako nemate potrebne dozvole.

#### Korišćenje prevlačenja

K‑osvajač takođe podržava kopiranje i premeštanje fajlova i fascikli prevlačenjem.

Prevlačenjem se možete poslužiti ako su otvorena dva primerka K‑osvajača, jedan s fasciklom iz koje hoćete da kopirate ili premestite, a sa ciljnom fasciklom. Stavite pokazivač miša iznad željene stavke, a zatim, držeći pritisnuto levo dugme miše, prevucite je na prazan prostor u ciljnoj fascikli. Pustite dugme i dobićete meni sa izborom Kopiraj ovde, Premesti ovde ili Poveži ovde. Pazite da stavku ispustite nad praznim prostorom u ciljnoj fascikli — ako je ispustite nad potfasciklom, biće kopirana ili premeštena u tu fasciklu.

Takođe možete podesiti K‑osvajač da prikazuje više od jedne fascikle unutar istog prozora, pa prevlačiti između njih.

Prevlačenje s podeljenim prikazom

Ovaj snimak ekrana predstavlja dejstvo opcije Prozor Podeli prikaz levo/desno iz trake menija, takođe dostupne prečicom Ctrl Shift L. Njome se glavni prozor K‑osvajača deli u dva prikaza, svaki sa sadržajem druge fascikle.

Da bi se mogle prikazati različite fascikle po prikazu, ne treba da budu povezane: kvadratići zdesna na dnu svakog prikaza treba da budu prazni.

„Aktivni“ prikaz, onaj čija je putanja prikazana u traci lokacije i koji reaguje na naredbe za kretanje i iz menija, označen je malim zelenim svetlom u levom donjem uglu. Kliknite levim na prazan prostor prikaza ili njegovu traku stanja da ga aktivirate.

Da uklonite aktivni prikaz iz prozora K‑osvajača, koristite prečicu Ctrl Shift W, stavku menija Prozor Zatvori aktivni prikaz, ili desni klik na traku stanja pa iz menija koji se pojavi istoimenu stavku.

Ako koristite K‑osvajačeve jezičke, možete prevlačiti između njih tako što fajl prevučete na etiketu jezička, ali ga ne ispuštajući odmah. Odredišni jezičak iskočiće u prvi plan, dopuštajući vam da nastavite prevlačenje i konačno da ispustite fajl.

#### Duplikati imena fajlova ili fascikli

Ako pokušate da nalepite fajl ili fasciklu u fasciklu koja već sadrži istoimenu stavku, iskočiće dijalog koji vas opominje da stavka već postoji. Tada možete učiniti jedno od:

- Poništite nalepljivanje klikom na dugme Odustani.

- Dajte stavki koja se kopira drugo ime. Ovo možete upisivanjem novog imena u polje unosa u istom dijalogu, ili dugmetom Predloži novo ime reći K‑osvajaču da predloži ime, pa kliknuti na Nastavi.

- Ako kopirate više stavki, možete i kliknuti na Preskoči da preskočite tekuću.

Dugme Primeni na sve možete upotrebiti kada kopirate više stavki.

### Biranje stavki u prikazu

Stavke u prikazu mogu se izabrati na nekoliko načina. Pošto se izbor načini, sve radnje, kao što su isecanje, kopiranje, bacanje u smeće ili prevlačenje, odnose se na sve izabrane stavke.

#### Biranje stavki mišem

- Možete kliknuti levim negde u prikazu pa razvući pravougaonik oko grupe stavki pre otpuštanja dugmeta miša. Tako ćete izabrati sve stavke unutar pravougaonika, a prethodni izbor biće poništen. Ako tokom ovoga držite pritisnut taster Shift, prethodni izbor se zadržava.

- Ako držite pritisnut taster Ctrl kada na stavku kliknete levim, obrće se stanje izabranosti te stavke. Ako je Ctrl pritisnut pri razvlačenju pravougaonika oko grupe stavki (kako je prethodno objašnjeno), obrće se stanje izabranosti svih stavki u toj grupi.

- Držanjem tastera Shift kada kliknete levim na određenu stavku izabraćete sve stavke između prethodne i ove na koju ste sada kliknuli.

- Ako je uključeno Obeleživač izbora pod jezičkom Ponašanje u odeljku postavki Upravljanje fajlovima Opšte, pojavljuje se mali + ili – u gornjem levom uglu stavke nad kojom lebdi miš. Klikom na ovaj znak stavku birate ili izostavljate.

#### Biranje stavki tastaturom

- Ako pritisnete taster strelice, PageUp, PageDown, Home ili End, biće izabrana nova tekuća stavka a prethodni izbor poništen.

- Ako držite taster Ctrl dok pritiskate jedan od prethodno pomenutih, izbor ostaje neizmenjen.

- Ako pak držite taster Shift dok pritiskate neki od prethodnih, biće izabrane sve stavke između prethodne i nove tekuće stavke.

- Pritiskom Ctrl Space obrće se stanje izabranosti tekuće stavke.

- Ctrl A izabira sve stavke u prikazu.

- Ctrl Shift A obrće stanje izabranosti svih stavki u prikazu.

- Počnite da kucate prvih nekoliko slova imena fajla ili fascikle, i poklopljena stavka će biti izabrana. Izbor čistite pritiskom na Esc da otkažete pretragu tastaturom, ili sačekavši prekovreme od 1 sekunde.

#### Biranje stavki kroz meni

Ponekad hoćete da obrišete, kopirate ili premestite nekoliko u izvesnom smislu sličnih fajlova. Na primer, možda želite da sve PNG slike premestite iz jedne fascikle u drugu. K‑osvajač ovo olakšava dopuštajući vam da izaberete više fajlova na osnovu sličnosti u njihovim imenima.

Upotrebite stavku menija Uređivanje Izbor Izaberi poklapanjem... ili prečicu Ctrl S. Dobićete mali dijalog u koji možete uneti obrazac imena fajla, sa džokerskim znakovima * (poklapa bilo koji broj znakova) i ? (poklapa jedan znak). Kliknite na U redu i K‑osvajač će istaći sve fajlove čija se imena poklapaju. Na primer:

- ``zastava*.png`` izabraće sve fajlove čija imena počinju sa `zastava` i završavaju se sa `.png`.

- ``poruka?.txt`` izabraće `poruka1.txt` i `poruka9.txt`, ali neće `poruka99.txt`.

Pošto ste izabrali fajlove, možete suziti izbor stavkom menija Uređivanje Izbor Poništi izbor poklapanjem... tako što zadate koje od fajlova treba ukloniti iz izbora.

Da poništite izbor, upotrebite stavku menija Uređivanje Izbor Poništi sav izbor ili prosto kliknite levim na prazan prostor u prikazu.

Možete i „obrnuti“ izbor — to jest, iz izbora ukloniti sve trenutno izabrane fajlove, a dodati sve koji nisu bili izabrani. Ovo činite stavkom menija Uređivanje Izbor Izvrni izbor ili prečicom Ctrl Shift A.

### Napravi novo

Kad je K‑osvajač u režimu menadžera fajlova, odabir Napravi iz menija Uređivanje, ili iz kontekstnog menija koji dobijate desnim klikom na prazan prostor u prikazu fascikle, daje vam podmeni kojim u tekućoj fascikli možete stvoriti jedno od sledećeg:

Fascikla...

- Lak način stvaranja novih fascikli.

Tekstualni fajl...

- Za stvaranje praznog običnog tekstualnog fajla. Dobićete dijalog za unos imena fajla.

HTML fajl...

- Stvara osnovu HTML izvornog fajla. Ime fajla koje zadate u dijalogu najbolje je da ima nastavak `.html` , da kasnije ne bi došlo do zabune.

||`Dokument određenog tipa`...

- Prema tome koji su programi instalirani i pridruženjima fajlovima, prikazano je više stavki menija za stvaranje okvirnih dokumenata raznih tipova.

Veza do lokacije (URL)...

- Napravite ikonicu za otvaranje K‑osvajača nad zadatom fasciklom ili veb stranicom. Kao i kod Veza do programa..., da bi se ikonica pojavila na površi napravite je u fascikli `~/Desktop`, ili kroz podmeni Napravi na desni klik na prazan prostor površi.

Osnovna veza do fajla ili fascikle...

- Stvara simboličku vezu ka lokalnom fajlu ili fascikli.

Veza do programa...

- Opcija vrlo korisna kada želite da napravite ikonicu za pokretanje određenog programa. Otvara dijalog sa nekoliko stranica pod jezičcima. Na prvoj, Opšte, birate ikonicu i tekst koji će ići sa njom. Druga stranica, Dozvole, omogućava da odredite ko sve može da koristi ili menja ikonicu. Na stranici Program unosite naredbu koja će pokrenuti program, na primer, `kwrite` da pokrenete uređivač teksta K‑pisanje. `kwrite /home/pera/obaveze.txt` otvorilo bi fajl `/home/pera/obaveze.txt` u K‑pisanju. Napredne postavke, kao što su tipovi fajlova koje program može da otvara, takođe su raspoložive na ovoj stranici.

  Da bi se ikonica pojavila na površi, napravite vezu u fascikli `~/Desktop` (može se i drugačije zvati, u zavisnosti od toga kako je KDE instaliran i podešen), ili pozovite podmeni Napravi desnim klikom na prazan prostor površi, umesto unutar K‑osvajačevog prozora.

  Ako imate mnogo specijalizovanih veza ka programima, a ne želite da zakrčite površ, možete ih napraviti u fascikli programa. U K‑osvajaču, izaberite Kretanje Programi, zatim napravite jednu ikonicu na površi koja će otvarati fasciklu programa, što je obično `~/.local/share/applications`.

  Da postavite vezu ka programu na panel, prvo je napravite u fascikli programa, a zatim prevucite ikonicu na prazan prostor panela.

vezu ka uređaju

- Stavkama u ovom podmeniju možete praviti ikonice za montiranje uređaja i otvaranje K‑osvajača sa prikazom njihovog sadržaja. Za demontiranje uređaja, pošto ste obavili šta ste želeli, kliknite desnim na ikonicu i odaberite Demontiraj. Međutim, u većini slučajeva želećete da ovakva ikonica stoji na površi.

### Menjanje imena i dozvola

Dva najlakša načina za izmenu imena fajla ili fascikle jesu ili da kliknete desnim na nju i odaberete Preimenuj, ili da je izaberete i pritisnete taster F2.

Da izmenite ime ili dozvole fajla ili fascikle, kliknite desnim na ime ili ikonicu, pa izaberite stavku Svojstva; ili, ako ste izabrali fajl ili fasciklu, možete upotrebiti stavku menija Uređivanje Svojstva (Alt Return).

Ovo će otvoriti dijalog svojstava sa nekoliko stranica pod jezičcima:

- Opšte daje neke opšte podatke o stavci i dopušta vam izmenu njenog imena, i, ako se radi o fascikli, pridružene ikonice.

- Dozvole prikazuje vlasništvo stavke i dozvole pristupa, koje možete tu i izmeniti.

#### Kopiranje i preimenovanje

Ako želite da napravite kopiju postojećeg fajla pod drugim imenom (možda kao rezervu) u istoj fascikli kao izvorni fajl, kopirajte ga i nalepite kao i obično, i iskočiće dijalog koji se žali da fajl već postoji. Samo upišite novo ime u dijaloga i pritisnite dugme Nastavi (ili, ako vas mrzi, dugme Predloži novo ime sastaviće novo ime mesto vas).

### Podešavanje pridruženja fajlovima

S KDE‑om stižu mnogi programi, koji otvaraju razne tipove fajlova. Najčešće će podrazumevane postavke raditi baš kako treba, ali K‑osvajač vam pruža i moćan sistem za određivanje koji će program otvarati koji tip fajlova. Za više detalja upotrebite stavku menija Podešavanje Podesi K‑osvajač..., pa u dijalogu za podešavanje Pridruženja fajlovima, i kliknite na dugme Pomoć.

### U komandnoj liniji

Mada je K‑osvajač moćan i prilagodljiv grafički menadžer fajlova, iskusan korisnik Unixa povremeno poželi da siđe korenima, da radi na nivou tekstualne komandne linije.

Možete, naravno, otvoriti primerak Konsole, npr. kroz K‑osvajačev stavku menija Alatke Otvori terminal, ili pritiskom F4.

Ako želite samo da pokrenete program ili prikažete URL, to može biti lakše opcijom Alatke Izvrši naredbu školjke... (Ctrl E).

Alatke Izvrši naredbu školjke... (Ctrl E) otvara mali dijalog komandne linije gde možete uneti naredbu školjke, poput `ps -ax | grep kdeinit`. Imajte u vidu da ovde nisu podržani svi terminalski kontrolni znakovi, pa naredbe poput `top` i `less` neće pravilno raditi. Ali je zato sasvim pri ruci, bez zastoja koji uzrokuje pokretanje Konsole.

Za složenije postupke, K‑osvajač ima još jednu finu mogućnost: stavku menija Podešavanje Prikaži emulator terminala, koja otvara terminalski prozor kao prikaz unutar K‑osvajača. Ako je ikonica veze vidljiva u donjem desnom uglu prikaza, terminal će u terminalu ispratiti sva kretanja kroz fascikle koje načinite u normalnom prikazu menadžera fajlova

Sa emulatorom terminala

## K‑osvajač, veb pregledač

Pregledanje http://www.konqueror.org.

### Povezivanje na Internet

Pošto se povežete na Internet, K‑osvajačem možete pregledati Web jednako lako kao što upravljate lokalnim fajlovima. Prosto upišete URL u traku lokacije, pritisnete Enter, i krenuli ste!

- Ako se povezujete modemom preko telefona, za ostvarivanje veze koristićete KPPP ili sličan pozivački program.

- Ako vam je računar povezan na lokalnu mrežu (LAN) koja na Internet propušta preko proksija, moraćete da podesite K‑osvajač da koristi proksi. To se može uraditi na stranici Pregledanje Weba Proksi dijaloga Podešavanje Podesi K‑osvajač...... .

- Ako se baškarite u visokopropusnoj kablovskoj vezi, provajder vam je verovatno dao spoljašnji kablovski modem koji sa računarom ostvaruje ethernetsku vezu. Nažalost, detalji načina uspostavljanja veze zavise od provajdera i, donekle, od Unix/linux distribucije koju koristite. Neki provajderi povezuju korisnike na Internet preko proksi servera, u kom slučaju ćete morati da podesite K‑osvajač da ga koristi. Za pomoć, može biti korisno da pretražite arhivu poštanske liste korisnikâ̂ vaše distribucije.

Poruka o grešci, poput „nepoznat domaćin“, obično znači da K‑osvajač ne može da nađe vezu ka Internetu ili da ste uneli neispravan URL.

### Surfovanje i traženje

Kad jednom ostvarite vezu sa Internetom, možete surfovati K‑osvajačem ili bilo kojim drugim pregledačem.

Unesite URL u traku lokacije, pritisnite Enter ili kliknite levim na dugme Kretanje, i K‑osvajač će preuzeti i prikazati datu stranicu. Ako ste je ranije posećivali, K‑osvajačeva mogućnost samodopune teksta može ubrzati ponovno unošenje URL‑a, a mogli biste i da potražite stranicu u istorijatu u bočnoj traci. Tu je i mogućnost veb prečica, za lakšu upotrebu pretraživača Weba.

Kliknite levim na vezu na stranici da je otvorite.

Da vezu otvorite u novom primerku K‑osvajača tako da trenutna stranica ostane vidljiva, na vezu kliknite desnim dugmetom miša i izaberite stavku Otvori u novom prozoru. Alternativno, možda će vam više odgovarati Otvori u novom jezičku: pregledanje s jezičcima omogućava da držite izvestan broj stranica u istom K‑osvajačevom prozoru, i brzo se prebacujete između njih jednim klikom miša.

Ako želite da posmatrate više stranica istovremeno, možete aktivirati režim višestrukog prikaza izborom Prozor Podeli prikaz levo/desno (Ctrl Shift L) ili Prozor Podeli prikaz gore/dole (Ctrl Shift T). Ovo može biti korisno pri pregledanju zapetljanog skupa HTML stranica, ali pazite da mali okvir veze u donjem desnom uglu bude prazan dok ovo činite.

Na prethodnu stranicu možete se vratiti prečicom Alt strelica levo, dugmetom trake alatki Nazad, ili kroz meni Kretanje Nazad.

Slično, kad ste se jednom vratili nazad, možete ponovo otići napred prečicom Alt strelica desno, dugmetom Napred, ili kroz meni Kretanje Napred.

Zona prikaza može se klizati na nekoliko načina: tasterima strelica Gore i Dole, preko klizačke trake, točkićem miša ili tasterima PageUp i PageDown.

Kada čitate dugačku veb stranicu, možete upotrebiti K‑osvajačevu mogućnost automatskog klizanja. Pokrećete ga pritiskom Shift Dole ili Shift Gore; naknadnim pritiskom ovih tastera usporavate ili ubrzavate klizanje. Pritiskom tastera Shift klizanje privremeno pauzirate ili nastavljate, a pritiskom bilo kog drugog tastera ukidate klizanje.

Automatsko klizanje radi samo u režimu prikaza KHTML.

Ako iz bilo kog razloga želite da zaustavite preuzimanje, pritisnite taster Esc, dugme trake alatki Zaustavi ili stavku menija Prikaz Zaustavi.

Ako posmatrate veb stranicu dok je uključena traka HTML‑a, trebalo bi da vidite dve nove ikonice na njoj: i . Koristite ih da prilagodite veličinu teksta na sajtu, ako vam je podrazumevana teška za čitanje. Koliko će dobro ovo raditi, zavisi od toga koliko je dobro sastavljena veb stranica.

### Pregledanje s jezičcima

Korišćenjem ove mogućnosti možete učiniti da K‑osvajač učitava veb stranice u istom prozoru, i prebacivati se između njih putem jezičaka. Na ovaj način možete predučitati stranicu „u pozadini“, dok nastavljate da čitate trenutnu.

Da biste koristili pregledanje sa jezičcima, kliknite desnim na vezu i iz padajućeg menija izaberite Otvori u novom jezičku, ili kliknite srednjim na nju. Stranica će, kao i obično, biti preuzeta i prikazana, ali s jezičcima duž vrha prikaza, po jezičak za svaku stranicu. Kliknite levim na jezičak da prikažete stranicu pod njim, ili koristite prečice Ctrl, i Ctrl. za kruženje kroz jezičke. Takođe možete klizati kroz jezičke točkićem miša, dok je pokazivač miša iznad trake jezičaka (pod pretpostavkom miš ima točkić). Dvoklik na prazan prostor trake jezička otvara novi jezičak.

Ako je uključena opcija Otvori novi jezičak u pozadini na stranici Opšte u dijalogu za podešavanje, klikom na vezu stranica se preuzima i stavlja pod novi jezičak, ali neće biti prikazana dok ne kliknete levim na jezičak.

Ako popunite kućicu Otvori vezu u novom jezičku umesto u novom prozoru na stranici Opšte u dijalogu Podešavanje Podesi K‑osvajač......, srednji klik na vezu otvoriće stranicu pod novim jezičkom, a ako pritom još držite pritisnut taster Shift, stranica će biti otvorena u pozadini.

Desni klik na jezičak doziva meni sa sledećim opcijama:

Novi jezičak (Ctrl T)

- Otvara nov, prazan prikaz stranice pod jezičkom. Zatim u njega možete preuzeti veb stranicu unosom URL‑a u traku lokacije, odabirom iz trake obeleživača, ili iz istorijata u bočnoj traci.

Udvostruči jezičak (Ctrl D)

- Udvostručite jezičak, odnosno otvorite istu stranicu pod drugim jezičkom.

Učitaj ponovo jezičak (F5)

- Ponovo učitava sadržaj trenutnog jezička.

Drugi jezičci

- Prikazuje podmeni sa svim drugim jezičcima. Sa ovog spiska možete aktivirati neki jezičak.

Drugi jezičci Učitaj ponovo sve jezičke (Shift F5)

- Ponovo učitava sadržaj svakog jezička.

Drugi jezičci Zatvori druge jezičke

- Zatvorite sve osim izabranog jezička.

Otkači jezičak (Ctrl Shift B)

- Uklanja stranicu pod jezičkom iz trenutnog prozora K‑osvajača i otvara je u novom primerku K‑osvajača.

Zatvori jezičak (Ctrl W)

- Zatvorite izabranu stranicu pod jezičkom.

### Veb prečice

K‑osvajač poseduje mogućnost veb prečica, kojima ako su uključene, možete prosleđivati upiti direktno pretraživaču ili sličnom veb sajtu, bez potrebe da prethodno odete na sajt.

Na primer, upisom `gg:konqueror` u traku lokacije i pritiskom na Enter zatražićete Googleu da potraži stranice u vezi s K‑osvajačem.

Da biste pogledali raspoložive veb prečice, i možda dodali svoje, idite na Podešavanje Podesi K‑osvajač......, pa na stranicu Veb prečice.

Kad stignete tamo, za stvaranje nove veb prečice kliknite na Nova..., i dobićete dijalog koji zahteva opcije i odrednice za novu veb prečicu. Prvo polje je za ljudski-čitljivo ime dobavljača pretrage, npr. „Google“.

U sledećem polju treba da unesete URI koji se koristi za upitivanje pretraživača. Ceo tekst za traženje može se zadati kao `\{@}` ili `\{0}`. Preporučljivo je `\{@}`, pošto uklanja sve upitne promenljive (`ime`=`vrednost`) iz rezultujuće niske, dok `\{0}` biva zamenjeno neizmenjenom niskom upita.

Možete koristiti `\{1}` do `\{n}` da zadate izvesne reči iz upita i `\{``ime`}`` da zadate vrednost datu kao ```ime``=`vrednost`` u korisničkom upitu. Dodatno, moguće je odjednom zadati višestruka upućivanja (imena, brojeve i niske), poput `(\{``ime1``,``ime2``,..., "`niska`"})`. Prva poklapajuća vrednost (s leva) koristiće se kao vrednost zamene za rezultujući URI. Citirana niska može se koristiti kao podrazumevana vrednost, ako se ne ništa ne poklopi s leva u spisku upućivača.

Međutim, za stvaranje osnovne veb prečice, neophodno je samo zadati URI za slanje upita pretraživaču. Slédeći prethodni primer sa Googleom, upisali biste `http://www.google.com/search?q=\{@}&ie=UTF-8&oe=UTF-8`. Često lako možete naći gde da stavite `\{@}` uputivši probni upit pretraživaču, a zatim analizirajući nastali URL. Na primer, potražite li „K‑osvajač“ Googleom, dobićete URL poput http://www.google.com/search?q=K‑osvajač&ie=UTF-8&oe=UTF-8. Sad samo treba da zamenite „K‑osvajač“ sa `\{@}` da biste dobili odgovarajući URI.

U trećem polju treba da unesete prečicu URI‑ja. Kao što je npr. `gg` u `gg:K‑osvajač`. Zatim, u padajućem meniju, možete izabrati kodiranje teksta za upite pretrage. Pošto ste uneli sve opcije po želji, pritisnite Enter i nova K‑osvajačeva veb prečica bi trebalo bi da vam je na raspolaganju.

### Pristupni tasteri

K‑osvajač pruža punu podršku za HTML atribut `accesskey` u formularima i vezama. Pristupni tasteri dopuštaju vam da koristite tastaturu za funkcije koje bi se normalno izvodile mišem, kao što je praćenje veza. Prednost ovoga je, sasvim prosto, što korisnici mogu saobraćati sa stranicom uređajima bez pokazivača.

Ova mogućnost mora da se uključi popunjavanjem kućice Aktivacija pristupnih tastera tasterom Ctrl na stranici postavki Pregledanje Weba.

Da aktivirate pristupne tastere u K‑osvajaču, pritisnite i pustite Ctrl. Kad se ovo učini, ako data veza na veb sajtu sadrži atribut `accesskey`, iznad nje bi trebalo da se pojave znakovi koji ukazuju šta treba pritisnuti da se isprati. Tada možete otkucati navedene znakove umesto kliktanja mišem na vezu. Da isključite jednom aktivirane pristupne tastere, opet pritisnite Ctrl.

Pravilno korišćenje ove mogućnosti iziskuje da je dizajner veb stranice, koristeći atribut `accesskey`, dodelio pristupni taster određenoj vezi. Mnogi veb dizajneri ne uključuju `accesskey` u svoje veze i formulare, te će, posledično, za takvu veb stranicu ova mogućnost biti neupotrebljiva.

### Identifikacija pregledača

Kad se K‑osvajač povezuje na veb sajt, šalje nešto sažetih podataka za identifikaciju pregledača, poznatih kao niska „korisničkog agenta“. Mnogi veb sajtovi koriste ove podatke za prilagođavanje stranica koje šalju nazad, već prema vrlinama i manama raznih pregledača.

Nažalost, neki loše dizajnirani sajtovi odbijaju saradnju ako koristite pregledač koji sajt ne prepoznaje kao „dobar“, bez obzira na to što K‑osvajač, kad mu se pruži prilika, radi zadovoljavajuće sa velikom većinom veb stranica.

Ovaj problem možete rešiti tako što izmenite podatke za identifikaciju pregledača koje K‑osvajač šalje određenim sajtovima ili domenima, pod Pregledanje Weba Identifikacija pregledača u dijalogu za podešavanje.

Do problema s radom veb stranice takođe može doći zbog upotrebe Jave ili JavaScripta na njima. Ako sumnjate da bi to mogao biti slučaj, proverite da li su uključeni u odeljku Java i JavaScript dijaloga za podešavanje.

Instalirajte proširenje „Izmenjivač korisničkog agenta“ iz K‑osvajačevih priključaka, pa ga aktivirajte preko Podešavanje Podesi proširenja.... Ovim ćete dobiti stavku Promeni identifikaciju pregledača u meniju Alatke, kojom možete lako prebacivati između različitih niski „korisničkog agenta“.

### Upisivanje i štampanje stavki sa Weba

Kad gledate veb stranicu, možete je sačuvati (ili barem njen osnovni HTML ili drugi izvorni tekst) na lokalni disk pomoću Fajl Sačuvaj kao.... Ako stranica sadrži okvire, biće dostupna i stavka Fajl Sačuvaj okvir kao.... Kliknite levim u okvir koji prvo želite da sačuvate.

Ako stranica koristi pozadinsku sliku, možete je zahvatiti i sačuvati stavkom Fajl Sačuvaj pozadinsku sliku kao....

Ali ako želite samo tu uglađenu sliku najnovijeg „ferarija“, onda će vam desni klik na nju dati meni sa stavkom Sačuvaj sliku kao.... Pripazite da ovime ne kršite autorska prava autora, i zatražite dozvolu pre nego što ovako sačuvane slike upotrebite za bilo šta drugo do da ih sa zadovoljstvom gledate.

Ako kliknete desnim na vezu (koja može biti i slika) i odaberete Sačuvaj vezu kao... iz iskačućeg menija, osnovni HTML, ili sličan izvorni tekst, biće preuzet i sačuvan na lokalni disk.

Desni klik na vezu (koja može biti i slika) i odabir Kopiraj adresu veze kopiraće URL veze u klipbord, tako da ga možete nalepiti, recimo, u e‑poštu prijateljici, da je obavestite o tom novom, divnom sajtu.

Desni klik na sliku i odabir Kopiraj lokaciju slike kopira URL slike u klipbord.

Da sačuvate veb stranicu u celosti, sa svim slikama, izaberite Arhiviraj veb stranicu... iz menija Alatke. Imajte u vidu da ovu mogućnost obezbeđuje priključak, koji možda nije instaliran na vašem sistemu. Stranica će biti sačuvana kao jedan fajl, sa nastavkom `.war`, i može se otvoriti levim klikom na ime fajla dok K‑osvajač radi u režimu menadžera fajlova.

Kopiju stranice koju gledate lako možete odštampati pomoću stavke menija Fajl Štampaj... (ili Štampaj okvir...), ili dugmetom Štampaj na traci alatki.

### FTP

FTP (protokol za prenos fajlova) jedan je od najranijih, i možda još uvek i najbolji način prenosa fajlova između računara na Internetu.

Preko FTP‑a možete gledati fajlove i fascikle na udaljenim računarima baš kao da su na vašem sopstvenom sistemu, preuzimati ih na svoj računar uobičajenim prevlačenjem ili kopiranjem i nalepljivanjem u K‑osvajaču, i, ako je dozvoljeno, otpremati fajlove sa svog računara na fajl sisteme drugih računara. Da ovo isprobate, unesite URL

    ftp://ftp.kde.org/pub/kde

u traku lokacije i pritisnite Enter. Ako ste povezani na Internet, i ako KDE‑ov FTP sajt nije previše zauzet, trebalo bi da dobijete prikaz fascikle `/pub/kde`.

Mada bi, strogo govoreći, FTP URL‑ovi trebalo da se unose sa `ftp://` na početku, a veb URL‑ova sa `http://`, K‑osvajač obično i bez toga može da pogodi na šta se mislilo, te umeće ove prefikse umesto vas kada ih ispustite.

Kad pristupate FTP sajtu, često će tražiti od vas neki vid korisničkog imena i lozinka. Da bi pojednostavili stvari, mnogi FTP sajtovi koji nude fajlove za slobodno preuzimanje, prihvatiće kao korisničko ime nisku `anonymous` i vašu adresu e‑pošte kao lozinku; da bi vam još više olakšao život, K‑osvajač će ih automatski popuniti za vas.

Ako pokušate da pristupite FTP sajtu koji ne traži korisničko ime i lozinku, ali koji je suviše zauzet da bi prihvatio dodatna povezivanja, K‑osvajač često protumači poruku o zauzeću kao zahtev za ime i lozinku, pa vam izbaci dijalog tražeći da ih popunite.

Sajtovi koji više brinu o bezbednosti zahtevaće ispravno korisničko ime i lozinku, u kom slučaju će vam ih K‑osvajač zatražiti. Korisničko ime takođe možete uključiti u URL, dok ga upisujete u traku lokacije, npr.

    ftp://korisnik@ftp.kgb.ru

K‑osvajač će vam potom zatražiti samo lozinku.

K‑osvajač takođe podržava automatska prijavljivanja, zadata u fajlu `.netrc`. Detalji o tome kako da uključite ovu mogućnost dati su na https://konqueror.org/faq/#DoesKonquerorsupportautomaticftploginsvianetrcfiles

### URL‑ovi sa brojevima porta

Ako u URL‑u zadate broj porta, na primer `http://intranet.firma.co.rs:1080`, možete dobiti poruku o grešci poput Access to restricted port in POST denied. Do ovoga dolazi iz bezbednosnih razloga. Ako ipak morate da pristupite serveru na ovom portu, prosto dodajte red

    OverridenPorts=CommaSeparatedListOfAllowedPorts

u `$KDEDIR/share/config/kio_httprc` ili `~/.kde/share/config/kio_httprc`.

Na primer

    OverridenPorts=23,15

(ne treba da sadrži nijedan razmak).

K‑osvajač će odbiti sledeće portove (spisak je fiksno kodiran u `kdelibs/kio/kio/job.cpp`):

1, 7, 9, 11, 13, 15, 17, 19, 20, 21, 22, 23, 25, 37, 42, 43, 53, 77, 79, 87, 95, 101, 102, 103, 104, 109, 110, 111, 113, 115, 117, 119, 123, 135, 139, 143, 179, 389, 512, 513, 514, 515, 526, 530, 531, 532, 540, 556, 587, 601, 989, 990, 992, 993, 995, 1080, 2049, 4045, 6000, 6667

## Samodopuna teksta

Možete podesiti K‑osvajač da pomaže dok unosite URL u traku lokacije, uključivanjem mogućnosti samodopune teksta. Kliknite desnim na prazan deo polja za unos trake lokacije, pa odaberite iz iskačućeg menija Dopuna teksta. Biće vam ponuđen izbor sledeće dve opcije:

(bez dopune)

- Dobijate ono što upisujete.

ručno

- Kad ste upisali deo putanje ili URL‑a, pritisak na Ctrl E ili Tab dopuniće unos ako je to moguće učiniti nedvosmisleno.

automatski

- Dok pišete u polju trake lokacije, K‑osvajač će automatski proširiti dotle napisano na jednu moguću celu putanju ili URL, ističući dodate znakove. Nastavite s unosom ako to nije ono što želite, ili pritisnite Enter da prihvatite ponuđenu dopunu.

padajući spisak

- Dok kucate, pojaviće se padajući spisak s mogućim pogocima za dotle upisano. Kad se željena putanja ili URL pojave na spisku, kliknite levim na stavku. Stavku možete odabrati i tasterom strelice nagore ili Tab, i strelice nadole ili Shift Tab, pa onda pritisnite Enter.

kratko automatski

- Poput automatskog režima, osim što dotle upisano proširuje do prvog sledećeg znaka / u putanji ili URL‑u. Pritisnite Ctrl E ili Tab da prihvatite predlog, a Enter kad je dovršena cela putanja ili URL.

padajući spisak i automatski

- Ovo je kombinacija obe prethodno opisane opcije.

podrazumevano

- Ova stavka je data na dnu podmenija, i omogućava vam da vratite podrazumevano ponašanje padajućeg spiska.

Najbolje je da isprobate sve ove režime, da utvrdite koji vam najbolje leži.

Istorijat nedavno posećenih URL‑ova koji K‑osvajač koristi za dopunu teksta može se pregledati i uređivati na stranici Istorijat bočne trake.

## Korišćenje obeleživača

Mada K‑osvajačeve obeleživače možete koristiti za pamćenje lokacija ličnih fajlova i fascikli, najkorisniji su kad pretražujete Web, za sastavljanje spiska korisnih sajtova.

Meni Obeleživači otvarate levim klikom na naslov menija. Pošto se spisak razvije, kroz njega se možete kretati strelicama ili mišem, pa pritisnuti Enter ili kliknuti levim da posetite izabranu lokaciju.

Za dodavanje nove stavke spisku, koristite Obeleživači Dodavanje obeleživača, ili Ctrl B, ili kliknite desnim na prazan prostor na veb stranici (ili u prikazu fascikle) i iz iskačućeg menija odaberite Obeleži ovu lokaciju.

Spisak obeleživača može sadržati potfascikle sa drugim obeleživačima, a njih možete napraviti pomoću Obeleživači Nova fascikla obeleživača.... Za dodavanje obeleživača u potfasciklu radije nego u glavni spisak, izaberite fasciklu sa spiska, pa upotrebite stavku Dodavanje obeleživača u toj fascikli.

Obeleživačima možete pristupiti i iz bočne trake, ili preko trake obeleživača.

Ako unesete `bookmarks:/` u traku lokacije, pojaviće se domaća stranica obeleživača sa pregledom svih obeleživača po fasciklama.

### Uređivač obeleživača

Stavka Obeleživači Uredi obeleživače otvara uređivač obeleživača.

U njemu je dat stablolik prikaz obeleživača i potfascikli s obeleživačima. Kao što je uobičajeno u KDE‑u, potfascikle se prikazuju malom strelicom > levo od imena fascikle; levim klikom na strelicu proširujete prikaz tako da obuhvati sadržaj potfascikle, pri čemu će se > promeniti u v. Levim klikom na v sažimate prikaz potfascikle.

Za izbor stavke sa spiska možete kliknuti levim na nju, ili šetati kroz spisak koristeći strelice gore i dole, strelicu desno da proširite potfasciklu, te strelicu levo da je sažmete.

Stavku možete premestiti drugde na spisku uobičajenim prevlačenjem, ili isecanjem i nalepljivanjem. Redosled stavki u uređivaču obeleživača isti je kao redosled u padajućem spisku menija Obeleživači. Stavka Fascikla Umetni razdvajač može se upotrebiti za umetanje razdvajačkih redova u spisku gde god poželite.

Nova potfascikla može se stvoriti na izabranoj tački u spisku korišćenjem stavke Nova fascikla... u meniju Fascikla, ili iz padajućeg menija koji dobijate kad kliknete desnim na stavku u glavnom delu prozora, ili prečicom Ctrl N.

Za izmenu imena obeleživača (ili fascikle), odaberite ga pa pritisnite F2, ili izaberite stavku Preimenuj iz menija Uređivanje ili iskačućeg menija koji dobijete pošto kliknete desnim na stavku. Slično možete urediti URL, pritiskom F3 ili izborom stavke menija Izmeni lokaciju.

Uređivačem obeleživača možete uvoziti obeleživače iz mnoštva drugih pregledača u K‑osvajačev spisak obeleživača, pritom ih stavivši u novu fasciklu ili zameniti sve trenutne obeleživače. Ovo izvodite stavkom Uvoz iz menija Fajl. Stavka Fajl Izvoz može se koristiti za izvoz K‑osvajačevih obeleživača u Netscapeov ili Mozillin pregledač.

Za izbor potfascikle obeleživača koja će sadržati stavke za traku obeleživača, odaberite potfasciklu pa Postavi kao traku fascikli iz menija Fascikla.

Dok pospremate obeleživače, ako ste zaboravili šta je data veb stranica, lako je možete otvoriti iz uređivača obeleživača desnim klikom na stavku i izborom Otvori u K‑osvajaču iz padajućeg menija. Ako samo želite da proverite da li je URL još uvek važeći, umesto toga odaberite Proveri stanje.

Sve izmene koje načinite automatski će biti sačuvane čim zatvorite uređivač obeleživača.

## Bočna traka

Bočna traka se javlja kao zaseban prikaz na levoj strani K‑osvajačevog prozora. Može se uključiti i isključiti stavkom menija Podešavanje Prikaži bočnu traku ili tasterom F9.

Sa bočnom trakom.

Sadrži brojne stranice sa jezičcima. Kliknite levim na ikonicu jezička da prikažete tu stranicu. Desni klik na ikonicu vidljive stranice sažeće bočnu traku, tako da se vide samo ikonice jezičaka.

Obeleživači

- Ova stranica daje prikaz stabla vaših obeleživača. Kliknite levim na stavku da je otvorite u glavnom prikazu.

Istorijat

- Ova stranica daje prikaz stabla vašeg istorijata pregledanja. Levi klik na stavku otvoriće je u glavnom prikazu, a u novom prozoru K‑osvajača ako kliknete desnim i odaberete Otvori u novom prozoru iz iskačućeg menija.

  Stavku iz istorijata možete ukloniti pomoću desnim klikom na nju, te odabirom Ukloni stavku. Odabir Očisti istorijat očistiće ceo istorijat.

  Iskačući meni koji dobijate desnim klikom na bilo koju stavku na stranici istorijata, takođe vam daje mogućnost da poređate istorijat po imenu ili po datumu.

  Izbor Postavke... iz ovog iskačućeg menija izdaje kontrolni modul bočne trake istorijata. U njemu možete postavljati maksimalnu veličinu istorijata ili vreme posle kojeg se automatski uklanjaju stavke. Možete podesiti i različite fontove za nove i stare URL‑ove. Kućica Detaljni oblačići kontroliše koliko podataka se prikazuje kad lebdite pokazivačem miša iznad neke stavke na stranici istorijata.

Domaća fascikla

- Ova stranica daje prikaz stabla potfascikli vaše domaće fascikle. Imajte u vidu da „skrivene“ fascikle (čija imena počinju s tačkom) nisu prikazane. Kliknite levim na neku stavku da je otvorite u glavnom prikazu, ili kliknite desnim da dozovete iskačući meni iz kojeg možete otvoriti potfasciklu ili u novom prozoru ili kao novu stranu s jezičkom u glavnom prikazu.

Mreža

- Ova stranica daje prikaz stabla vaših važnih mrežnih veza, mada mogu biti uključene i lokalne fascikle. Opet, kliknite levim na neku stavku da je otvorite u glavnom prikazu, ili kliknite desnim za meni sa opsežnijim mogućnostima.

  Fascikle prikazane na stranici Mreža drže se u fascikli `~/.kde/share/apps/konqsidebartng/virtual_folders/remote/`, a nove možete praviti isto kao što biste bilo koju drugu fasciklu. Stavke unutar ovih fascikli čuvaju se kao `.desktop` fajlovi, i mogu se stvarati iz K‑osvajača opcijom Napravi Veza do lokacije (URL)... u meniju Uređivanje.

Korena fascikla

- Stablo korene fascikle ima putanju `/`, i osnovna je fascikla sistema lokalnih fajlova. Ako proširite korenu fasciklu, videće npr. fasciklu po imenu `root`, koja je domaća fascikla sistem-administratora, odnosno superkorisnika. Takođe ćete videti fasciklu `home`, u kojoj bi opet trebalo da možete da vidite sopstvenu domaću fasciklu.

Servisi

- Ova stranica obezbeđuje brz pristup sledećim servisima:

  Programi, Pregledač audio CD‑ova, Fontovi i Pregledač video DVD‑ova.

Mesta

- Panel Mesta podrazumevano je smešten na levoj strani prozora. U njemu su prikazane sve lokacije koje ste obeležili, kao i svi diskovi i drugi medijumi priključeni na računar.

  Najlakši način da dodate neku fasciklu pod Mesta jeste da je prevučete na panel. Drugačije, možete kliknuti desnim na panel pa izabrati Dodaj stavku... iz kontekstnog menija.

Postava bočne trake može se menjati desnim klikom na prazan prostor ispod svih ikonica jezičaka, ili levim klikom na ikonicu dugmeta za podešavanje, koje se aktivira iz kontekstnog menija. Ovo poziva meni sa sledećim opcijama:

Dodaj novo

- Ovim dodajete novu stranicu pod jezičkom u bočnu traku. Nova stranica može sadržati neki od modula ili novi prikaz stabla fascikli. Poslednjom opcijom u ovom podmeniju možete vratiti stanje na sistemski podrazumevano.

Višestruki prikazi

- Deli bočnu traku tako da se odjednom mogu videti dve stranice s jezičcima.

Jezičci stoje levo, Jezičci stoje desno

- Određuje da li su ikonice jezičaka prikazane na levoj ili desnoj strani bočne trake.

Dugme za podešavanje

- Upotrebite ovu opciju da prikažete ili sakrijete ikonicu dugmeta za podešavanje.

Desni klik na ikonicu jezička doziva meni sa sledećim opcijama:

Zadavanje imena

- Promenite naziv stranice.

Postavi URL...

- Ovom opcijom možete promeniti URL (putanju) fascikle prikazane stranicom.

Postavi ikonicu...

- Da izmenite ikonicu jezička.

Ukloni

- Uklonite stranicu s jezičkom sa bočne trake.

Podesi bočnu traku

- Poslednja stavka daje meni za podešavanje bočne trake, kako je opisano ranije.

## Upisivanje postavki i profila

### Opšte postavke

Kad zatvarate K‑osvajač, vaše trenutne postavke menija Prikaz (kao što su stavke Način prikaza, Koristi index.html, Prikazuj skrivene fajlove) ne upisuju se automatski kao podrazumevane. Međutim, možete reći K‑osvajaču da ih zapamti odabirom Podešavanje Sačuvaj profil prikaza kao...; trenutne postavke postaće podrazumevane za naredna pokretanja K‑osvajača.

No, za tekuću fasciklu možete zadati i zasebne postavke menija Prikaz. Da ovo uradite, idite na Prikaz Podesi svojstva prikaza... i izmenite postavke prikaza po želji. Zatim primenite svojstva prikaza na tekuću fasciklu, što će u njoj stvoriti fajl `.directory` koji će sadržati postavke. Postavke posebne po fascikli uklanjate ili isto u ovom dijalogu, ili prostim brisanjem fajla `.directory`.

Zgodna upotreba ove mogućnosti je kada imate fasciklu punu slika. Za nju možete postaviti da se prikazuju sličice kad je otvorite (preko Način prikaza Ikonice i Pregled u meniju Prikaz), a da to ne važi za ostale fascikle.

### Profili prikaza

K‑osvajač može da sačuva ceo skup opcija kao profil prikaza. Neki profili prikaza deo su standardne instalacije K‑osvajača, npr. `Pregledanje Weba`, `Upravljanje fajlovima`, `Razvoj za KDE`, `Ponoćni komandir` i `Pregledanje sa jezičcima`, a možete dodati i sopstvene.

Za izmenu profila prikaza, recimo `Pregledanje Weba`, učitajte profil pomoću Podešavanje Učitaj profil prikaza Pregledanje Weba i izmenite postavke K‑osvajača kako želite. Zatim izaberite Podešavanje Sačuvaj profil prikaza kao.... U dijalogu koji dobijete, možete izmeniti ime profila, tako da napravite novi profil s tim imenom, ili ostaviti ime kakvo jeste, da izmenite trenutni profil. Ako izaberete Sačuvaj URL‑ove u profilu, trenutni URL učitaće se zajedno sa tim profilom prikaza. Ovo funkcioniše slično kao „domaća stranica“ u mnogim veb pregledačima. Ako želite da se K‑osvajač pokrene sa praznim prozorom, pre nego što sačuvate profil unesite u traku lokacije `about:blank`.

Možete napraviti i ikonicu površi za pokretanje K‑osvajača sa novostvorenim profilom. Prvo napravite ikonicu tako što kliknete desnim na unos K‑osvajača u meniju pokretača programa, pa iz kontekstnog menija izaberete Dodaj na površ. Otvorite dijalog postavki nove ikonice na površi tako što kliknete na ikonicu alatke. Izmenite Naredba: pod jezičkom Program da glasi ``kfmclient` `openProfile `Moj‑novi‑profil```, gde je `Moj‑novi‑profil` ime koje želite za profil. Zatim promenite ime ikonice na `Moj‑novi‑profil` ili nešto slično.

## Priključci

### Netscapeovi priključci

K‑osvajač trenutno podržava priključke za Netscape.

Izborom Podešavanje Podesi K‑osvajač... dobijate dijalog za podešavanje. Idite na stranicu Priključci, koja sadrži dva jezička: pod Globalne postavke priključci se aktiviraju i podešava se njihovo ponašanje u K‑osvajaču, a pod Priključci nabrojani su pronađeni Netscapeovi priključci i ponuđeno skeniranje za drugima.

Za više informacija pogledajte stranicu pomoći za priključke pregledača.

### K‑osvajačevi priključci

Izdanja KDE‑a sadrže neke korisne priključke koji se uklapaju u K‑osvajač na različite načine. Ukratko su predstavljeni u narednom.

Upotrebite Podešavanje Podesi proširenja... da otvorite dijalog sa svim instaliranim priključcima i izaberete one koje želite. Svim priključcima može se pristupiti kroz meni Alatke.

U dijalogu će biti nabrojani samo priključci koji odgovaraju trenutnom režimu (menadžer fajlova ili pregledač preko KHTML‑a/WebKita).

### Režim pregledača

prevod veb stranice

- Koristi servis mašinskog prevođenja Googleov prevodilac da prevede tekuću HTML stranicu na bilo koji od ponuđenih jezika. Može se pokrenuti pomoću Alatke Prevedi veb stranicu.

  Ako izaberete deo teksta na stranici, biće preveden samo taj deo umesto celog URL‑a.

  Mašinsko prevođenje nije savršeno! Google će u najboljem slučaju dati grub prevod, a u najgorem nešto potpuno smešno. Nemojte donositi važne odluke prema onome što ste pročitali sa stranice prevedene Googleom, već prethodno obavezno potvrdite tačnost prevoda.

  Cele veb stranice se mogu prevoditi samo kada su dostupne preko Weba. Za bilo šta drugo, idite direktno na sajt Googlea i tamo nalepite tekst koji želite da prevedete.

prikazivač DOM stabla (samo preko KHTML‑a)

- Prikazivač DOM stabla omogućava programeru da prikaže stilove, atribute i elemente veb dokumenta.

  Izbor Alatke Prikaži DOM stablo otvara novi prozor sa objektnim modelom dokumenta (DOM‑om) tekuće HTML stranice.

  Podrazumevano prikaz počinje od korenog čvora dokumenta, na primer `documentElement`. Svi ostali vidljivi čvorovi ili su deca ili potomci korenog.

  Ako želite da izmenite DOM stablo, moraćete za to da upotrebite neku spoljašnju skriptu.

overivač veb stranice

- Ovaj priključak koristi W3C‑ov overivač HTML‑a da overi tekuću stranicu, što je vrlo korisno pri izradi veb stranica.

  Overi HTML (preko URI‑ja) i Overi HTML (otpremanjem)

- Opcija overe HTML‑a omogućava vam da uporedite svoj HTML dokument sa propisanom sintaksom HTML‑a i dobijete izveštaj o eventualnim greškama. Overom obezbeđujete da se vaše veb stranice pravilno vide u svim pregledačima.

Overi CSS (preko URI‑ja)

- Omogućava vam da overite CSS opis stila ugnežđen u HTML ili XHTML dokumentu. Pravilan CSS je ključan za održavanje usaglašenog izgleda vašeg veb sajta bez obzira na pregledač kojim mu se pristupa.

Overi veze

- Potvrdite da među vezama na vašem sajtu nema preusmeravanja niti prekinutih veza. Ova alatka rekurzivno proverava sve veze na sajtu.

Overi stranicu

- Overava tekuću stranicu ali bez prikaza rezultata u drugom prozoru ili jezičku, kao što to čine prethodne radnje. Upotrebom ove stavke aktivirate radnju Prikaži izveštaj overivača koja daje sažetak overavanja.

Podesi overivač...

- Ovom stavkom možete pogledati i podesiti pretpodešene overivače kojim overavate svoj HTML i CSS

postavke HTML‑a

- Izaberite Alatke HTML postavke da uključite i isključite razne postavke HTML‑a bez posezanja u dijalog za podešavanje.

  JavaScript

- Uključite ili isključite upotrebu JavaScripta u K‑osvajaču.

Java

- Uključite ili isključite upotrebu JavaScripta u K‑osvajaču.

Kolačići

- Uključite ili isključite upotrebu kolačića u K‑osvajaču.

Priključci

- Uključite ili isključite upotrebu instaliranih priključaka u K‑osvajaču.

Samoučitavanje slika

- Uključite ili isključite učitavanje slika na veb stranicama.

Uključi proksi

- Aktivirajte ili deaktivirajte upotrebu proksija u K‑osvajaču kao pregledaču.

Uključi keš

- Aktivirajte ili deaktivirajte upotrebu keša u K‑osvajaču kao pregledaču.

Ponašanje keša

- Podmeni Ponašanje keša omogućava vam da podesite kako K‑osvajač koristi keš. Mogućnosti su:

  - Održavaj keš sinhronizovanim

  - Koristi keš ako je moguće

  - Režim pretraživanja van veze

izmenjivač korisničkog agenta

- Izaberite Alatke Promeni identifikaciju pregledača za meni iz kojeg možete promeniti nisku korisničkog agenta bez posezanja u dijalog za podešavanje.

  Kroz ovaj priključak možete zadati identifikaciju pregledača i operativnog sistema prema domenu. Ovo je korisno ako pregledate sajtove koji dozvoljavaju pristup samo određenim veb pregledačima.

  Podrazumevana identifikacija

- Podrazumevano zaglavlje „korisnički agent“ za K‑osvajač glasi `Mozilla/5.0 (compatible; Konqueror/4.7) (KHTML/4.7, like Gecko)`. Ako naiđete na sajt koji odbija pristup ovakvom pregledaču, promenite korisnički agent na jedno od dole navedenog.

podmeni pregledača

- Naredne stavke menija čine spisak popularnih pregledača, kao što su Firefox, Internet Explorer, Netscapeov Navigator, Opera i Safari. Možete i ručno zadati neki drugi.

Primeni na ceo sajt

- Ovom opcijom zadajete da se definisani korisnički agent primenjuje na svakoj stranici sajta koji trenutno posećujete.

Podešavanje

- Izborom Podešavanje otvarate dijalog za podešavanje, u kome možete fino podesiti sve podatke o pregledaču i operativnom sistemu koji se šalju.

arhiviranje veb stranice (samo preko KHTML‑a)

- Pozvana pomoću Alatke Arhiviraj veb stranicu..., ova alatka stvara arhivski fajl (`.war`) za trenutno prikazanu veb stranicu, uključujući i sve slike. Kliknite levim na ime arhivskog fajla da prikažete sačuvanu stranu.

### Režim menadžera fajlova

filter fascikli

- Ovim upravljate preko Ctrl Shift I Alatke Filterska traka, gde možete izabrati po tipu stavke koje se prikazuju u fascikli.

galerija slika

- U režimu menadžera fajlova, možete odabrati Alatke Napravi galeriju slika... (ili pritisnuti Ctrl I) da stvorite HTML stranicu sa sličicama za sve slike u tekućoj fascikli. Podrazumevano ime HTML stranice je `images.html`, a sličice se stavljaju u novu fasciklu `images`.

  Kada pokrenete priključak za galeriju slika, pojaviće se dijalog u kome podešavate način stvaranja galerije.

  ### Izgled stranice

  Ovaj dijalog služi za podešavanje izgleda stranice galerije.

- Snimak ekrana dijaloga za izgled. Snimak ekrana.

  Naslov stranice:

- Ova opcija daje polje u koje unosite željeni naslov stranice sa galerijom slika.

Slikâ po vrsti:

- Ovu opciju čini klizač i brojčanik kojim podešavate broj sličica po jednoj vrsti u galeriji.

Prikaži ime fajla slike

- Ovom kućicom određujete da li se vide imena fajlova ispod sličica u galeriji.

Prikaži veličinu fajla slike

- Ovom kućicom određujete da li se vide veličine fajlova ispod sličica u galeriji.

Prikaži dimenzije slike

- Ovom kućicom određujete da li se vide dimenzije slika ispod sličica u galeriji.

Ime fonta:

- Ovaj padajući spisak omogućava biranje fonta koji se koristi za ispis tekst u galeriji.

Veličina fonta:

- Ovim brojčanikom menjate veličinu izabranog fonta.

Boja ispisa:

- Ova opcija daje birač boje ispisa u galeriji, pod koju spadaju sve zone sa tekstom.

Boja pozadine:

- Ova opcija daje birač boje pozadine u galeriji.

### Fascikle

Kroz dijalog fascikli birate gde će galerija biti sačuvana. Ovde takođe možete podesiti koje se fascikle koriste.

- Snima dijaloga fascikli. Snimak ekrana.

  Sačuvaj u HTML fajl:

- Birač fajlova u kome određujete gde ćete sačuvati HTML stranicu načinjene galerije.

Rekurzivno kroz potfascikle

- Ovom kućicom aktivirate rekurziju kroz potfascikle. Ako je kućica popunjena, aktiviraju se klizač i brojčanik za izbor dubine rekurzije.

Kopiraj izvorne fajlove

- Ovom kućicom zadaje se stvaranje fascikle u koju treba kopirati izvorne slike sadržane u galeriji.

Upotrebi fajl sa komentarima

- Ova kućica poziva birač fajlova radi zadavanja fajl sa komentarima za galeriju. Fajl sa komentarima sadrži podnaslove slike.

  Format ovog fajla je:

      # ovo je komentar, redovi koji počinju sa '#' ignorišu se
      IMEFAJLA1:
      Opis

      IMEFAJLA2:
      Opis

### Sličice

U dijalogu sličica podešavaju se svojstva sličica u galeriji.

- Snime ekrana sa dijalogom sličica. Snimak ekrana.

  Format sličica:

- Iz ovog padajućeg spiska birate format u kome će sličice biti zapisane.

Veličina sličica:

- Ova opcija daje klizač i brojčanik za podešavanje veličine sličica u galeriji.

Različita dubina boja:

- Ova kućica aktivira padajući spisak za promenu dubine boja za sličice, ako želite da bude različita od one za izvornu sliku.

traka pretrage

- Daje tekstualno polje za lak pristup pretraživačima poput Googlea. Kliknite na ikonicu levo od polja da otvorite meni iz kojeg možete birati različite pretraživače i podešavati njihove veb prečice.

priključak za naredbe školjke

- Ovaj priključak omogućava izvršavanje naredbi školjke u tekućoj fascikli, uz prikaz izlaza u zasebnom prozoru.

## Proširenja režima prikaza

K‑osvajač pruža još neke prikaze pod Prikaz Način prikaza u režimu menadžera fajlova i pregledača, kada su instalirani odgovarajući programi i priključci.

U režimu menadžera fajlova, dodatni prikazi su Kružna mapa iz programa Filelight i Prikaz veličine fajla preko K‑osvajačevog priključka.

### FSView — prikaz fajl sistema

#### Uvod

Priključak FSView za K‑osvajač pruža još jedan režim prikaza za objekte MIME tipa `inode/directory`, za lokalne fajlove. Može se uzeti kao alternativa raznim prikazima ikonica i spiskova pri pregledanju sadržaja lokalnog fajl sistema.

Jedinstveno svojstvo FSViewa je u tome što može da prikaže cele ugnežđene hijerarhije fascikli, koristeći tzv. mapu stabla za grafičku predstavu. Mape stabla omogućavaju sagledavanje metrike objekata u ugnežđenim strukturama: svaki objekat se predstavlja pravougaonikom površine srazmerne metrici. Zbir metrika dečijih objekata mora biti jednak ili manji od metrike roditeljskog.

U FSViewu za metriku se uzimaju veličine fajlova i fascikli, pri čemu se veličina fascikle definiše kao zbir veličina svih njenih podstavki. Ovako se veliki fajlovi, čak i oni duboko u hijerarhiji fascikli, lako mogu uočiti preko velikih pravougaonika. FSView se može shvatiti kao grafička i interaktivna varijanta Unix naredbe `du`.

Uklapanje FSViewa u K‑osvajač omogućava korišćenje standardnih mogućnosti, poput kontekstnih menija nad fajlovima i radnjama osetljivim na MIME tipove. Ali je odlučeno da se promene u fajl sistemu ne nadziru automatski: ako izvan K‑osvajača obrišete fajl prikazan u FSViewu, morate ručno ažurirati prikaz, npr. pritiskom na F5, da biste videli izmenu. Ovo je zbog toga što bi inače potencijalno ogroman broj fajlova morao da bude nadziran, što bi moglo dovesti do prevelikog trošenja resursa sistema radi jedne sporedne mogućnosti.

#### Mogućnosti vizuelizacije

Ovaj odeljak detaljno opisuje grafičku predstavu FSViewa.

##### Opcije iscrtavanja stavki

Stavku u mapi stabla čini jedan pravougaonik koji predstavlja fajl ili fasciklu u fajl sistemu. Radi lakšeg kretanja, date su razne opcije za bojenje i etiketiranje pravougaonika.

Boja pravougaonika može da se izmeni pomoću Prikaz Režim boja. Boja može ili predstavljati dubinu, čime se lakše sagledava ugnežđivanje, ili neki od atributa fajla, poput imena, vlasnika, grupe ili MIME tipa.

Etiketu pravougaonika mogu činiti različiti atributi fajla ili fascikle. Za svaki atribut možete izabrati da li će se uopšte videti, pa onda da li samo ako ima dovoljno mesta ili će se potreban prostor oduzimati od dece (čime se narušava koncepcija čiste mape stabla). Pored ovoga, možete zadati i relativnu lokaciju etikete u pravougaoniku.

##### Algoritmi za iscrtavanje mape stabla

Za algoritme iscrtavanja mape stabla treba da važi pravilo da je površina pravougaonika srazmerna metrici stavke. Kod mapa stabla u FSViewu, ovo pravilo nije uvek zadovoljeno. Na primer, iscrtavaju se ivice koje oduzimaju nešto prostora, što se prenosi na gubitak prostora u dečjim stavkama. (Što je pravougaonik bliži kvadratu, to se manje prostora gubi na ivice.)

Slično, za dobar pregled bolje je da svaki pravougaonik ima bar ime za etiketu. Možete izabrati da se uvek rezerviše dovoljno prostora za etiketu, ili da se etikete iscrtavaju samo ako ima dovoljno slobodnog prostora. U potonjem slučaju, pomažu vam oblačići koji iskaču kada se miš zadrži nad stavkom. Oblačići prikazuju podatke o stavci, zajedno sa roditeljskim fasciklama sve do korene stavke mape stabla.

Način na koji se prostor stavke deli u podzone za decu prepušta se izvedbama. Najbolje je ostvariti takvu podelu u kojoj ima što više pravougaonika bliskih kvadratu, što zbog etiketa što zbog manjeg gubitka prostora na ivice. Najbolje metode u ovom smislu su po vrstama, po kolonama i rekurzivna bisekcija.

Preko stavke menija Prikaz Stani na površini možete odrediti najmanju površinu koju stavka mora imati da bi bila iscrtana. Ako stavka sadrži neprikazane dečije stavke, njen prostor biće prošaran da bi se ukazalo na to.

#### Korisničko sučelje

FSView podržava biranje više stavki, slično prikazu ikonica i spiska, tako da neke radnje možete izvršiti istovremeno nad više fajlova. Jedan klik mišem uvek bira jednu stavku pod pokazivačem. Klik mišem uz držanje tastera Shift bira opseg, dok klik uz držanje tastera Ctrl obrće izbor. Kada izaberete jednu stavku, više ne možete izabrati njene podstavke. Izbor stavke takođe će poništiti eventualni prethodni izbor njenih roditeljskih stavki.

Kroz mapu stabla možete se kretati i tastaturom: tasteri strelica Levo i Desno premeštaju tekuću stavku između srodnika, a strelice Dole i Gore pomeraju kroz hijerarhiju ugnežđivanja. Space bira stavku, u kombinaciji sa Shiftom bira opseg stavki, a sa Ctrlom obrće izabranost tekuće stavke. Pritisnite Enter da izvršite radnju otvaranja nad tekućom stavkom.

#### Zasluge i licenca

FSView je prvobitno zamišljen kao mali probni program i poduka za upotrebu vidžeta `TreeMap`, razvijenog u okviru KCacheGrinda.

© Jozef Vajdendorfer, licenca OJL 2.

## Podešavanje K‑osvajača

Kao što važi za KDE u celini, i K‑osvajač je izuzetno podesiv, te zaista možete ostvariti izgled i osećaj koji najbolje odgovara vašim potrebama i željama.

### Trake alatki

U svežoj instalaciji KDE‑a, prozor K‑osvajača sadrži traku menija, glavnu traku i traku lokacije, a možda i traku obeleživača.

Možda vam ne trebaju sve ove trake. Da biste neku sakrili, u meniju Podešavanje Prikazane trake alatki ispraznite njenu kućicu. Za prikaz sakrivene trake, ponovo popunite kućicu.

Sama traka menija može se isključiti ili uključiti prečicom Ctrl M.

Ako kliknete desnim na traku alatki, dobićete meni za njeno podešavanje. Možete zaključati ili otključati položaj trake, i izabrati položaj teksta, veličinu ikonica i usmerenje otključanih traka.

Na levom kraju otključanih traka alatki stoje ručke. Levim klikom na ručku, možete prevući traku na novi položaj ili je čak otkačiti od prozora i postaviti bilo gde na ekranu.

Ikonice prikazane na raznim trakama alatki mogu se menjati u dijalogu koji poziva stavka Podešavanje Podesi trake alatki.... Broj i vrste traka zavisiće od toga da li je K‑osvajač u režimu veb pregledača ili menadžera fajlova, i od instaliranih priključaka.

### Prečice

Da biste izmenili kombinacije tastera za K‑osvajačeve prečice, izaberite Podešavanje Podesi prečice.... Ovo će pozvati dijalog prikazan ispod.

Podešavanje prečica (snimak 1).

Upotrebite polje za pretragu da nađete radnju kojoj želite da dodate ili izmenite prečicu, pa je izaberite levim klikom na ime.

Pošto ste izabrali radnju sa spiska, primetićete da je stavka istaknuta i dve dodatne kućice ispod nje u prikazu spiska. Tu možete podesiti kombinaciju tastera za izabranu radnju, ili možda ukinuti postojeću svezu.

Podešavanje prečica (snimak 2)

- podrazumevano — izabranoj radnji dodeljuje se podrazumevana vrednost KDE‑a. Ovo je dobar izbor za većinu radnji, pošto KDE stiže sa svezama tastera o kojima su programeri promislili.

- Posebna — ovim zadajete sopstvenu kombinaciju tastera za izabranu radnju. Kliknite na dugme nijedna ili ono sa prethodno zadatom posebnom prečicom. Etiketa dugmeta je sada postala unesite.... Pritisnite neki modifikatorski taster (tj. Shift, Ctrl ili Alt) pa običan ili funkcijski taster (npr. F11) sa kojim želite da zaokružite kombinaciju.

- Prečicu možete resetovati na nijedna pomoću ovog dugmeta: .

  Klik na kolonu alternativna u datoj vrsti omogućava vam da uredite drugu prečicu za istu radnju.

### Ostale postavke

Stavka Podešavanje Podesi K‑osvajač... poziva dijalog u kojem možete upravljati većinom aspekata ponašanja K‑osvajača.

Sadrži nekoliko sekcija koje se biraju levim klikom na jednu od ikonica na levoj strani dijaloga:

- Opšte — podesite opšte ponašanje K‑osvajača

- Performanse — podesite postavke za poboljšanje performansi K‑osvajača

- Obeleživači — podesite domaću stranicu sa obeleživačima

- Upravljanje fajlovima — podesite kako se K‑osvajač ponaša u režim menadžer fajlova

- Načini prikaza — podesite režime prikaza u menadžeru fajlova

- Navigacija — podesite kretanje u menadžeru fajlova

- Servisi — podesite servise u menadžeru fajlova

- Opšte — podesite opšte postavke menadžera fajlova

- Pridruženja fajlovima — podesite pridruženja fajlovima

- Smeće — podesite postavke smeća

- Pregledanje Weba — podesite ponašanje pregledača

- Proksi — podesite željene proksi servere

- Izgled — podesite kako se prikazuju veb stranice

- AdBlockovi filteri — podesite AdBlockove filtere u K‑osvajaču

- Veb prečice — podesite poboljšano pregledanje

- Keš — podesite postavke veb keša

- Istorijat — podesite istorijat u bočnoj traci

- Kolačići — podesite kako rade kolačići

- Identifikacija pregledača — podesite kako se K‑osvajač predstavlja

- Java i JavaScript — podesite ponašanje Jave i JavaScripta

- Priključci — podesite ponašanje priključaka pregledača

Pritisak na dugme Pomoć daće vam detaljna uputstva o načinu korišćenja svake od ovih sekcija, a možete se osloniti i na šta‑je‑ovo tekstove.

## Popis naredbi

Kombinacije prečica sa tastature date u ovom poglavlju jesu one podrazumevane. Mogu, naravno, biti izmenjene.

### Posebne prečice

Postoje neke korisne prečice koje nisu date ni u jednom od menija:

F6

- Postavlja fokus na polje za unos u traci lokacije.

Ctrl.

- Aktivira narednu stranicu pod jezičkom.

Ctrl,

- Aktivira prethodnu stranicu pod jezičkom.

### Traka menija

Neke stavke menija pojavljuju se samo ako su primenljive na fajl koji je trenutno otvoren u K‑osvajaču. Na primer, stavka Uređivanje Nađi... neće biti data dok je prikazan sadržaj neke fascikle.

K‑osvajač ima različite stavke menija prema tome u kom je režimu, menadžera fajlova ili pregledača. Ovo poglavlje opisuje samo stavke u ta dva režima.

Kada K‑osvajač koristi ugnežđene komponente (K‑delove), poput GwenViewa za prikazivanje slika ili Okulara za PDF i PostScript dokumente, stavke menija tih drugih programa stopljene su u K‑osvajačev meni. Pomoć za ove dodatne stavke možete naći u priručniku datog ugnežđenog programa.

#### Meni Fajl

Ctrl N Fajl Novi prozor

- Otvara još jedan prozor K‑osvajača.

Ctrl T Fajl Novi jezičak

- Otvara još jedan jezičak K‑osvajača, s praznom stranicom.

Alt O Fajl Otvori lokaciju

- Postavlja fokus na polje za unos u traci lokacije.

Ctrl O Fajl Otvori fajl...

- Otvara fajl preko KDE‑ovog fajl dijaloga.

Fajl Sesije

- Otvara podmeni za upisivanje tekuće sesije (otvorenih jezičaka i prozora) radi lakog navraćanja, upravljanje sesijama i prebacivanje između ranije sačuvanih.

Fajl Pošalji adresu veze...

- Šalje e‑poštom vezu ka trenutnoj lokaciji.

Fajl Pošalji fajl...

- Šalje e‑poštom izabrani fajl kao prilog.

Fajl Sačuvaj pozadinsku sliku kao... (režim pregledača)

- Javlja se samo dok je prikazana veb stranica sa pozadinskom slikom. Otvara dijalog Sačuvaj kao..., kako biste pozadinsku sliku sačuvali na svom računaru.

Fajl Sačuvaj kao... (režim pregledača)

- Javlja se samo pri prikazu dokumenta ili veb stranice. Dijalog Sačuvaj kao... vam omogućava upisivanje kopije na vaš računar.

Fajl Sačuvaj okvir kao... (režim pregledača)

- Slično kao Sačuvaj kao..., ali za korišćenje sa veb sajtom koji koristi okvire.

Ctrl P Fajl Štampaj...

- Štampanje.

Fajl Štampaj okvir... (režim pregledača)

- Štampaj izabrani okvir veb stranice.

Ctrl Q Fajl Napusti

- Zatvara ovaj primerak K‑osvajača.

#### Meni Uređivanje

Ctrl Z Uređivanje Opozovi: <radnja>

- Katkad vam dopušta da opozovete pogrešnu radnju.

Ctrl X Uređivanje Iseci

- Stavlja izabrane stavke u klipbord. Ako ih potom nalepite negde, biće premeštene sa prvobitne na novu lokaciju.

Ctrl C Uređivanje Kopiraj

- Kopira izabrane stavke u klipbord.

Ctrl V Uređivanje Nalepi (režim pregledača)

- Nalepljuje sadržaj klipborda u traku lokacije.

Ctrl V Uređivanje Nalepi sadržaj klipborda... (režim menadžera fajlova)

- Nalepljuje trenutno kopirane ili isečene stavke u tekuću fasciklu. Ako klipbord ne sadrži fajlove ili fascikle, sadržaj klipborda (npr. tekst ili slika) nalepljuje se kao novi fajl.

Ctrl A Uređivanje Izaberi sve (režim pregledača)

- Odabira ceo tekst na tekstualnoj ili HTML stranici koja se pregleda. Zatim tekst možete kopirati i nalepiti u uređivač teksta.

Uređivanje Napravi (režim menadžera fajlova)

- Stvara novi objekata (kao što je fascikla ili tekstualni fajl) u tekućoj fascikli. Za više detalja pogledajte sekciju o stvaranju stavki.

F2 Uređivanje Preimenuj (režim menadžera fajlova)

- Dopušta vam da preimenujete fajl ili fasciklu bez otvaranja dijaloga Svojstva.

Del Uređivanje Premesti u smeće (režim menadžera fajlova)

- Premešta izabrane stavke u fasciklu smeća.

Shift Del Uređivanje Obriši (režim menadžera fajlova)

- Briše izabrane stavke.

Uređivanje Uredi tip fajla... (režim menadžera fajlova)

- Otvara dijalog za uređivanje tipa fajla.

Alt Return Uređivanje Svojstva (režim menadžera fajlova)

- Prikazuje dijalog svojstava za trenutno izabrane stavke.

Ctrl S Uređivanje Izbor Izaberi poklapanjem... (režim menadžera fajlova)

- Zajedno sa naredbama odabiranja Poništi izbor poklapanjem..., Poništi sav izbor i Izvrni izbor, ovo obezbeđuje lak i moćan način višestrukog odabiranja fajlova.

  Doziva jednostavan dijalog u kome upisujete obrazac imena fajla, sa džokerskim znakovima * i ?. Na primer, unos `*.html` izabraće sve fajlove koji se završavaju sa `.html`, dok će `?a*` izabrati imena fajlova koja imaju slovo „a“ na drugom mestu.

Uređivanje Izbor Poništi izbor poklapanjem... (režim menadžera fajlova)

- Poništava izbor fajlova ili fascikli pomoću dijaloga sličnog onom na Izaberi....

Ctrl A Uređivanje Izbor Izaberi sve (režim menadžera fajlova)

- Odabira sve stavke u fascikli. Zatim ih možete iseći ili kopirati, pa nalepiti u neku drugu fasciklu.

Uređivanje Izbor Poništi sav izbor (režim menadžera fajlova)

- Poništava izbor svih izabranih fajlova ili fascikli.

Ctrl Shift A Uređivanje Izbor Izvrni izbor (režim menadžera fajlova)

- Izvrće trenutni izbor.

Ctrl F Uređivanje Nađi... (režim pregledača)

- Prikazuje traku pretrage na dnu tekućeg prozora. Počnite da kucate da biste našli neku nisku na tekstualnoj ili HTML stranici koju pregledate.

F3 Uređivanje Nađi sledeće (režim pregledača)

- Nalazi sledeće pojavljivanje niske na tekstualnoj ili HTML stranici.

Shift F3 Uređivanje Nađi prethodno (režim pregledača)

- Nalazi prethodno pojavljivanje niske na tekstualnoj ili HTML stranici.

#### Meni Prikaz

Prikaz Način prikaza

- U režimu pregledača ovaj podmeni sadrži stavke za biranje ugnežđenih prikaza, poput KHTML‑a ili ugnežđenog naprednog uređivača teksta.

  U režimu menadžera fajlova ovaj podmeni sadrži stavke za biranje načina prikaza: sa ikonicama, sažeto, detaljno, emulator terminala, i drugi.

Prikaz Koristi index.html (režim menadžera fajlova)

- Ako izabrana fascikla sadrži fajl `index.html`, umesto da se otvori kao fascikla sa prikazom spiska fajlova, biće otvorena kao veb stranica.

Prikaz Zaključaj na trenutnoj lokaciji

- Zaključani prikaz ne može da menja fascikle. Zgodno u kombinaciji sa Poveži prikaz za istraživanje mnogih fajlova iz iste fascikle.

Prikaz Poveži prikaz

- Povezuje tekući prikaz sa drugima, u prozoru sa više prikaza. Povezani prikaz prati promene fascikli u drugim povezanim prikazima. Ovo je posebno korisno kada se tipovi prikaza razlikuju, npr. stablo fascikli i prikaz u ikonicama ili detaljima, možda još i prozor emulatora terminala.

F5 Prikaz Učitaj ponovo

- Ponovo učitava.

Esc Prikaz Zaustavi

- Zaustavlja učitavanje (naročito korisno pri pregledanju Weba).

Ctrl+ Prikaz Povećaj font, Ctrl- Prikaz Smanji font (režim pregledača)

- Ovim podešavate veličinu teksta na stranici, ako vam je teška za čitanje. Koliko će dobro ovo raditi zavisi od konstrukcije veb stranice.

Ctrl U Prikaz Prikaži izvor dokumenta (režim pregledača, sa KHTML‑om)

- Prikazuje izvorni tekst dokumenta.

  Raspoloživo samo ako pregledate dokument ili HTML stranicu.

Prikaz Prikaži izvor okvira (režim pregledača)

- Prikazuje izvorni tekst okvira.

  Raspoloživo samo ako pregledate veb sajt koji koristi okvire. Nalik na Prikaži izvor dokumenta.

Ctrl I Prikaz Prikaži podatke o dokumentu (režim pregledača, sa KHTML‑om)

- Prikazuje podatke o dokumentu, kao što je URL i HTTP zaglavlja upotrebljena za dobavljanje dokumenta.

  Raspoloživo samo pri prikazu HTML stranice.

Prikaz Postavi kodiranje (režim pregledača)

- Dopušta vam da izaberete kodiranje za prikaz HTML stranica. Obično je najbolji izbor podrazumevano.

Prikaz Poređaj po (režim menadžera fajlova)

- Određuje da li se stavke ređaju po imenu ili po nekom drugom kriterijumu, kako je opisano u dolphin-view-information.

  opadajuće obrće redosled ređanja. prvo fascikle ređa sve fascikle ispred fajlova.

Prikaz Dopunski podaci (režim menadžera fajlova)

- Prikazuje dodatne podatke, kako je opisano u dolphin-view-information.

Prikaz Pregled (režim menadžera fajlova)

- Prikazuje simbolički pregled sadržaja fajla, u različitim režimima prikaza.

Prikaz Po grupama (režim menadžera fajlova)

- Prikazuje sadržaj tekuće fascikle grupisan po opciji izabranoj u meniju Poređaj po (radi samo u prikazu sa ikonicama).

Alt. Prikaz Skriveni fajlovi (režim menadžera fajlova)

- Prikazuje sve skrivene fajlove i potfascikle u tekućoj fascikli.

Prikaz Podesi svojstva prikaza... (režim menadžera fajlova)

- Otvara dijalog svojstava prikaza.

#### Meni Kretanje

Alt strelica gore Kretanje Gore

- Ide jedan nivo nagore u hijerarhiji fascikli.

Alt strelica levo Kretanje Nazad

- Vraća se na prethodni prikaz.

Alt strelica desno Kretanje Napred

- Napred možete ići samo ako ste se prethodno vratili nazad.

Alt Home Kretanje Domaća stranica (režim pregledača)

- Ide na vašu domaću stranicu, kako je zadata na stranici Opšte dijaloga za podešavanje.

Alt Home Kretanje Domaća fascikla (režim menadžera fajlova)

- Prebacuje na vašu domaću fasciklu, npr. `/home/pera/`.

Kretanje Programi (režim menadžera fajlova)

- Otvara fasciklu koja sadrži vaše programe.

Kretanje Mrežne fascikle (režim menadžera fajlova)

- Mrežne fascikle se javljaju na posebnom mestu u K‑osvajaču i Dolphinu, po imenu „virtuelna fascikla“. Više detalja o korišćenju ove fascikle možete naći u priručniku K‑mrežohvata.

Kretanje Podešavanje (režim menadžera fajlova)

- Otvara virtuelnu fasciklu sa svim modulima Sistemskih postavki, u prikazu ikonica, detalja ili po kolonama. Izaberite stavku da biste dobili taj modul za podešavanje u zasebnom prozoru.

Kretanje Smeće (režim menadžera fajlova)

- Otvara vašu fasciklu sa smećem.

Kretanje Samopokretanje (režim menadžera fajlova)

- Otvara vašu fasciklu za samopokretanje.

Ctrl Shift H Kretanje Prikaži istorijat

- Daje prikaz stabla vašeg istorijata pregledanja u zasebnom prozoru. Pogledajte sidebar.

Kretanje Najčešće posećivano

- Prikazuje podmeni sa URL‑ovima koje ste najčešće posećivali. Ako izaberete neki, K‑osvajač će ga otvoriti.

Kretanje Nedavno posećeno

- Prikazuje podmeni sa URL‑ovima koje ste nedavno posećivali. Ako izaberete neki, K‑osvajač će ga otvoriti.

Kretanje Zatvoreno

- Prikazuje podmeni sa zatvorenim URL‑ovima koje ste bili posetili. Ako izaberete neki, K‑osvajač će ga otvoriti. Ovaj podmeni možete očistiti pomoću Isprazni istorijat zatvorenog.

#### Meni Obeleživači

Za potpuniji opis stavki ovog menija pogledajte sekciju ovog uputstva o upotrebi obeleživača.

Ctrl B Obeleživači Dodavanje obeleživača

- Dodaje trenutni izbor među obeleživače.

Obeleživači Obeleži jezičke kao fasciklu...

- Stvara fasciklu obeleživača s vezama ka svim trenutno otvorenim URL‑ovima u jezičcima K‑osvajača.

Obeleživači Nova fascikla obeleživača...

- Stvara novu fasciklu u obeleživačima.

Obeleživači Uredi obeleživače

- Otvara uređivač obeleživača.

#### Meni Alatke

F4 Alatke Otvori terminal (režim menadžera fajlova)

- Otvara terminalski prozor Konsole.

Ctrl F Alatke Nađi fajl... (režim menadžera fajlova)

- Otvara K‑nalazač.

Alatke Udaljeno kodiranje (režim menadžera fajlova)

- Odavde možete ručno izabrati kodiranje koje koristi udaljena veza.

Ako su instalirani neki K‑osvajačevi priključci, meni Alatke sadržaće još stavki. Za više detalja, pogledajte poglavlje o priključcima.

#### Meni Podešavanje

Pogledajte i sekciju o tome kako sačuvati postavke i profile.

Podešavanje Prikazane trake alatki

- Otvara podmeni iz kojeg možete prikazivati i skrivati razne trake alatki.

Ctrl M Podešavanje Prikaži traku menija

- Prikazuje ili sakriva traku menija.

Podešavanje Prikaži emulator terminala

- Otvara mali tekstualni prikaz terminala, na dnu glavnog prozora.

F9 Podešavanje Prikaži bočnu traku

- Doziva K‑osvajačevu bočnu traku. Pogledajte sidebar.

Ctrl Shift F Podešavanje Preko celog ekrana

- Prebacuje K‑osvajač u režim preko celog ekrana, kada prozor K‑osvajača zauzima ceo ekran i nema uobičajene dekoracije prozora. Da napustite ovaj režim kliknite na ikonicu Napusti ceo ekran na traci alatki, ili pritisnite Ctrl Shift F.

Podešavanje Učitaj profil prikaza

- Učitava postavke pridružene određenom profilu prikaza.

Podešavanje Sačuvaj profil prikaza kao...

- Upisuje trenutne postavke u tekući profil prikaza.

Podešavanje Podesi profile prikaza...

- Izmenite postojeći profil prikaza ili napravite novi.

Podešavanje Podesi proširenja...

- Otvara dijalog sa svim instaliranim priključcima (npr. iz KDE‑ovih modula ekstraopreme) i omogućava aktiviranje željenih. Svim priključcima može se pristupiti kroz meni Alatke

Podešavanje Podesi proveru pravopisa...

- Dijalog za podešavanje provere pravopisa, u kom možete izmeniti postavke posebne za K‑osvajač.

Podešavanje Podesi prečice...

- Pogledajte i izmenite K‑osvajačeve prečice s tastature, tj. kombinacije tastera pridružene radnjama, poput Ctrl V za kopiranje. Pazite da pritom ne duplirate postojeću prečicu.

Podešavanje Podesi trake alatki...

- Podesite glavnu i dopunske trake alatki, i traku lokacije. Pogledajte sekciju o izmeni traka.

Podešavanje Podesi K‑osvajač......

- Omogućava vam da podesite ponašanje K‑osvajača u režimima menadžera fajlova i pregledača.

#### Meni Prozor

Ctrl Shift L Prozor Podeli prikaz levo/desno

- Deli prikaz na levi i desni.

Ctrl Shift T Prozor Podeli prikaz gore/dole

- Deli prikaz na gornji i donji.

Ctrl Shift W Prozor Zatvori aktivni prikaz

- Uklanja aktivni prikaz.

Ctrl N Prozor Novi prozor

- Otvara još jedan prozor K‑osvajača.

Ctrl Shift D Prozor Udvostruči prozor

- Otvara još jedan prozor K‑osvajača, sadržaja kao i tekući.

Ctrl T Prozor Novi jezičak

- Otvara novu, praznu stranicu pod jezičkom.

Ctrl D Prozor Udvostruči tekući jezičak

- Udvostručava stranicu pod jezičkom.

Ctrl Shift B Prozor Otkači tekući jezičak

- Izdvaja tekuću stranicu pod jezičkom u novi primerak K‑osvajača.

Ctrl W Prozor Zatvori tekući jezičak

- Zatvara tekuću stranicu pod jezičkom.

Ctrl Shift levo Prozor Pomeri jezičak ulevo

- Premešta trenutni jezičak jedno mesto ulevo na spisku.

Ctrl Shift desno Prozor Pomeri jezičak udesno

- Premešta trenutni jezičak jedno mesto udesno na spisku.

#### Meni Pomoć

Pored uobičajenih stavki KDE‑ovog menija Pomoć, opisanih u odeljku o pomoći u Osnovama KDE‑a, imaćete i stavku Uvod u K‑osvajač kojom se možete navratiti na uvodne stranice (koje ste dobili pri prvom pokretanju K‑osvajača).

## Pitanja i odgovori

Mogu li da pokrenem K‑osvajač pod drugim menadžerom prozora?

Samo instalirajte Qt, module `kdelibs` i `kdebase`, i pokrenite K‑osvajač iz svog omiljenog menadžera prozora. Trebalo bi normalno da radi, a ako ne (programeri KDE‑a ne ispituju često ovaj slučaj), prijavite problem na http://bugs.kde.org; često pomaže i da izvršite `kdeinit` pre pokretanja K‑osvajača.

Gde K‑osvajač drži svoje postavne podatke?

Uglavnom u fascikli `~/.kde` (na nekim sistemima može biti i `~/.kde4`, već prema načinu instaliranja KDE‑a). Ne menjajte ručno fajlove u toj fascikli osim ako zaista znate šta radite.

- Fascikla `~/.kde/share/apps/konqueror/profiles` sadrži pojedinačne fajlove sa postavkama za svaki od profila.

- Obeleživači se drže u `~/.kde/share/apps/konqueror/bookmarks.xml`

- Kolačići se drže u `~/.kde/share/apps/kcookiejar/cookies`

- Istorijat, koji se koristi za mogućnost samodopune, nalazi se u `~/.kde/share/config/konq_history`

- U fascikli `~/.kde/share/config/`, fajlovi `konqiconviewrc`, `konqlistviewrc` i `konquerorrc` sadrže mnošto opštih postavki.

- Fascikla `~/.kde/cache-`ime‑domaćina`/http/` sadrži keš pregledača.

- Bočna traka koristi fajlove i potfascikle u `~/.kde/share/apps/konqsidebartng`

Sve postavke posebne po fascikli stavljaju se u `.directory` fajlove u datim fasciklama.

Kako mogu da očistim fajl istorijata?

Postoje dva „istorijata“:

- Jedan se koristi za dopunu teksta u polju unosa trake lokacije. Da očistite ovaj, kliknite desnim na polje unosa i odaberite Očisti istorijat.

- Drugi je dnevnik posećenih lokacija. Izaberite stranicu istorijata u bočnoj traci, kliknite desnim na neki unos i odaberite Ukloni stavku (Del) da uklonite samo taj unos, ili Očisti istorijat da uklonite sve unose.

Takođe možete upotrebiti program Čistač (iz modula `kdeutils`), koji omogućava čišćenje kolačića, favikonica, veb istorijata i keša, dopuna formulara i smernica keširanja za posećene veb sajtove.

Kako da uključim, isključim ili očistim keš pregledača?

Ako odaberete Pregledanje Weba Keš u dijalogu pokrenutom putem Podešavanje Podesi K‑osvajač..., dobićete dijalog koji vam dopušta da isključite keš, očistite ga ili mu podesite veličinu, i izmenite smernice keširanja.

Kako mogu da izmenim vrednosti prekovremena koja K‑osvajač koristi pri pregledanju Weba?

U Sistemskim postavkama, kategorija Mreža i povezivost na stranici Mrežne postavke Postavke povezivanja.

Kako postavljam svoju „domaću“ stranicu — onu koja se učitava po pokretanju?

K‑osvajač ima „domaću fasciklu“ u režimu menadžera fajlova, a „domaću stranicu“ u režimu pregledača.

Ove postavke možete izmeniti pokretanjem Podešavanje Podesi K‑osvajač...Opšte.

K‑osvajačevu početnu stranicu u režimu menadžera fajlova zadajete preko padajućeg spiska K‑osvajač kreće od:, izborom jednog od uvodne stranice, moje domaće stranice, prazne stranice ili mojih obeleživača.

U režimu pregledača, K‑osvajač se pokreće sa unosom pod Domaća stranica:.

Ovde ne mogu da nađem odgovor na moje pitanje.

Pogledajte https://konqueror.org/faq/ ili https://konqueror.org/contact/.

Više informacija možete naći na Forumu zajednice KDE‑a i na K‑osvajačevoj stranici na Korisničkoj bazi KDE‑a..

## Zasluge i licenca

K‑osvajač. © 1999-2003, programeri K‑osvajača:

David For &David.Faure.mail;

- programer (delovi, JavaScript, U/I biblioteka) i održavalac

Simon Hausman &Simon.Hausmann.mail;

- programer (radni okvir, delovi)

Mihael Rajher &Michael.Reiher.mail;

- programer (radni okvir)

Matijas Velk &Mattias.Welk.mail;

- programer

Aleksander Nojndorf &Alexander.Neundorf.mail;

- programer (spiskovni prikazi)

Mihael Brade &Michael.Brade.mail;

- programer (spiskovni prikazi, U/I biblioteka)

Lars Knol &Lars.Knoll.mail;

- programer (motor za renderovanje HTML‑a)

Anti Koivisto &Antti.Koivisto.mail;

- programer (motor za renderovanje HTML‑a)

Dirk Miler &Dirk.Mueller.mail;

- programer (motor za renderovanje HTML‑a)

Piter Keli &Peter.Kelly.mail;

- programer (motor za renderovanje HTML‑a, JavaScript)

Valdo Bastijan &Waldo.Bastian.mail;

- programer (motor za renderovanje HTML‑a, U/I biblioteka)

Matej Kos &Matt.Koss.mail;

- programer (U/I biblioteka)

Aleks Zepeda &Alex.Zepeda.mail;

- programer (U/I biblioteka)

Štefan Kulov &Stephan.Kulow.mail;

- programer (motor za renderovanje HTML‑a, U/I biblioteka, radni okvir za probu na regresije)

Ričard Mur &Richard.J.Moore.mail;

- programer (podrška za javanske aplete)

Dima Rogozin dima@mercury.co.il

- programer (podrška za javanske aplete)

Vin Vilks wynnw@calderasystems.com

- programer (podrška menadžera za Javu 2 i druga važna poboljšanja za podršku apleta)

Hari Porten &Harri.Porten.mail;

- programer (JavaScript)

Štefan Šimanski schimmi@kde.org

- programer (podrška Netscapeovih priključaka)

Karsten Pfajfer &Carsten.Pfeiffer.mail;

- programer (radni okvir)

Džordž Stajkos &George.Staikos.mail;

- programer (podrška za SSL, Netscapeovi priključci)

Davit Alemajehu adawit@kde.org

- programer (U/I biblioteka, podrška za autentifikaciju)

Torsten Ran &Torsten.Rahn.mail;

- grafika i ikonice

Torben Vajs weis@kde.org

- autor KFM‑a

Jozef Veninger &Joseph.Wenninger.mail;

- programer (radni okvir navigacionog panela)

Štefan Biner &Stephan.Binner.mail;

- programer (raznorazno)

Leo Savernik l.savernik@aon.at

- kontrola pristupa JavaScriptom, proširenja smernica po domenu, motor za renderovanje HTML‑a

Žermen Garan germain@ebooksfrance.org

- programer (motor za renderovanje HTML‑a)

Zak Rasin zack@kde.org

- programer (motor za renderovanje HTML‑a)

Tobijas Anton anton@stud.fbi.fh-darmstadt.de

- programer (motor za renderovanje HTML‑a)

Luboš Lunjak l.lunak@kde.org

- programer (motor za renderovanje HTML‑a)

Maksim Orlovič maksim@kde.org

- programer (motor za renderovanje HTML‑a, JavaScript)

Alan Sandfeld Jensen kde@carewolf.com

- programer (motor za renderovanje HTML‑a)

programeri Appleovog Safarija

- programer (motor za renderovanje HTML‑a, JavaScript)

Kos Vrizen koos.vriezen@xs4all.nl

- programer (podrška za javanske aplete i druge ugnežđene objekte)

Ajvor Hjuit ivor@ivor.org

- programer (AdBlockovi filteri)

Eduardo Robles Elvira edulix@gmail.com

- programer (radni okvir)

© dokumentacije 2000-2003

- Ervan Loasan &Erwan.Loisant.mail;

- Pamela Roberts &Pamela.Roberts.mail;

Za KDE 3.2 dokumentaciju ažurirao Filip Rodrigez &Philip.Rodrigues.mail;

Probno čitao dokumentaciju za KDE 4.11 Dejvid Palser davidpalser179@btinternet.com.

Preveo Dragan Pantelić falcon-10@gmx.de.

&underFDL; &underGPL;

## Instaliranje

K‑osvajač, deo paketa `kdebase`, jedan je od ključnih delova KDE‑a.

Uputstva za nabavku KDE‑a potražite na www.kde.org.

Za dodatne informacije o K‑osvajaču možete posetiti www.konqueror.org.

Preveo Dragan Pantelić falcon-10@gmx.de.

&underFDL;
&documentation.index;