# Ступање на везу на лак начин

## Ствари које треба припремити пре почетка

Ако имате савремену дистрибуцију Линукса, остатак овог документа вам може бити сувишан. КППП стиже са паметним малим чаробњаком, који често омогућава да се веза са Интернетом успостави за свега неколико минута.

Користили чаробњака или не, треба да имате следеће податке пре него што почнете:

- Телефонски број модемског центра вашег провајдера.

- Корисничко име и лозинка коју вам је провајдер дао.

- Адреса провајдеровог ДНС сервера (једна је довољна, али су две боље).

У опционе податке које можете потражити ради пуног приступа сервисима провајдера спадају:

- Адреса сервера долазне поште (често `pop.provajder.com` или `mail.provajder.com`).

  Такође проверите који протокол провајдер користи, ПОП3 или ИМАП.

- Адреса сервера одлазне поште (СМТП), која може бити иста као и сервера долазне поште, а често је нешто као `smtp.provajder.com`.

- Адреса сервера вести са јузнета (ННТП), на пример `news.provajder.com` или `nntp.provajder.com`.

- Прокси сервери које је провајдер поставио.

Сви ови подаци вероватно су записани на једном од папира које сте добили од провајдера кад сте потписали уговор, или их можете сазнати преко провајдеровог телефона за подршку.

Наоружани претходно поменутим и савременом подразумеваном инсталацијом Линукса, лако може испасти да вам је за постављање везе са Интернетом довољан пролазак кроз КППП‑ов чаробњак.